Jesus eta Tomas – Fedeola\nHamabietarik bat, Tomas (hitz horrek erran nahi du: biritxi) ez zen heiekin\nJesus bizirik agertu zenean bere lagunen atzinean.\nBertze dizipuluek erran zioten:“ Jauna ikusi dugu.” Harek aldiz ihardetsi: “ Ez badut ikusten haren eskuetan itzeen marka, ez badut emaiten ene erhia itzeen tokian, ez badut ezartzen ene eskua haren sahetsean, ez dut sinetsiko.”\nHandik zortzian, dizipuluak berriz etxean zauden, eta Tomas ere heiekin. Etorri zen Jesus, ateak hetsirik zirela, eta heien erdian zagola, erran zioten:“ Bakea zueri!”\nGero erran zion Tomasi:“ Hurbil hunat erhia, eta ikus ene eskuak;\nhurbil eskua eta ezar ene sahetsean, ez izan sinesgogor, bainan izan sinesdun.\n”Tomasek ihardetsi zion:“ Ene Jauna eta ene Jainkoa!”\nJesusek erran zion:“ Ikusi nauzulakotz duzu sinetsi ? Dohatsu ikusi gabe sinesten dutenak.”\nHau imprama ezazu: Jesus eta Tomas Hor dira ondoko joko eta margotze proposamenak:\n3- SOS BIRUS ! Birus batek bokalak jan ditu: atxeman itzazu!\n(Gero, lauki hori motz eta ezar ezazu zure katiximako kaierean)\n5- MELI-MELO: ezar itzazu behar diren hitzak marrazki bakotxaren pean!\n6- Marrazki hau margo ezazu….\nPuzzle bikain bat, klikatuz hemen eta gero, behereko partean, PUZZLE.\n1- Ixtorio hori konda ezazu zure haurrari.\n2- Ixtorio hori irakur ezazu zure haurrarekin7 – Xirio bat piztu , untzi batean ura, etxeko otoitz xokoan.\n8- GURUTZEAREN SEINALEA (erhia urean trenpatuz, bataioaz oroitzeko)\nJesusi otoitza: Zu, Jesus hiletarik piztua,\nAgertu zira bizirik zure lagun apostolueri.\nHaien fedea azkartu duzu, eta beldurra kendu . Zato, sar zaite nere etxerat,\nSenda itzazu nere dudak.\nZutan sinesten dut, Jesus Jauna Emenda ni baitan fedea.\nGure Aita …\nAgur Maria Agur Maria, graziaz betea\nbenedikatua zare emazte guzien artean,\neta benedikatua da zure sabeleko fruitua, Jesus.\nMaria saindua, Jainkoaren Ama,\negizu otoitz gu bekatorosentzat\norai eta gure heriotzeko orenean. Amen.\n2020 Apirila 12 – 19 aste huntan, etxen egiteko katixima\nCE1: 1,4,6,7 – CE2: 2,4,5,6,7 – CM1-5°: 2,3,4,5,6,7 .


Beaufai - Wikipedia, entziklopedia askea.\n48°44′58″N 0°30′53″E / 48.7494°N 0.5147°E / 48.7494; 0.514748°44′58″N 0°30′53″E / 48.7494°N 0.5147°E / 48.7494; 0.5147\nGauville, Aube, Rai, Saint-Évroult-Notre-Dame-du-Bois, Saint-Hilaire-sur-Risle, Saint-Pierre-des-Loges eta Saint-Symphorien-des-Bruyères\n163 (%48.8) 179 (%53.6)\nBeaufai Frantziako udalerria da, Orne departamenduan dagoena, Normandia eskualdean. 2013an 337 biztanle zituen.\n2007an Beaufai udalerrian erroldatutako biztanleak 337 ziren. Familiak 136 ziren, horien artean 31 pertsona bakarrekoak ziren (8 bakarrik bizi ziren gizonak eta 23 bakarrik bizi ziren emakumeak), 49 seme-alabarik gabeko familiak ziren, 45 seme-alabak dituzten bikoteak ziren eta 11 seme-alabak dituzten guraso-bakarreko familiak ziren.\n2007an 176 etxebizitza zeuden, 137 familiaren etxebizitza nagusia ziren, 29 bigarren erresidentzia ziren eta 10 hutsik zeuden. Etxebizitza guzti hauek 174etxeak ziren. 137 etxebizitza nagusietatik 112 bere jabearen bizilekua ziren, 21 alokairuan okupaturik zeuden eta 5 doan lagata zeuden; 8 etxek bi gela zituzten, 31 etxek hiru zituzten, 39 etxek lau zituzten eta 59 etxek bost zituzten. 120 etxek euren parking plaza propioa zuten azpian. 51 etxetan ibilgailu bat zegoen eta 72 etxetan bat baino gehiago zituzten.\nBeaufai udalerriko biztanleria-piramidea 2009an .\n2007an lan egiteko adina zuten pertsonak 203 ziren, horien artean 147 aktiboak ziren eta 56 inaktiboak ziren. 147 pertsona aktiboetatik 129 lanean zeuden (71 gizon eta 58 emakume) eta 17 langabezian zeuden (6 gizon eta 11 emakume). 56 pertsona inaktiboetatik 24 erretiraturik zeuden, 13 ikasten zeuden eta 19 "bestelako inaktibo" gisa sailkaturik zeuden.\n2009an Beaufai udalerrian 142 unitate fiskal zeuden, 344 pertsonek osaturik. Pertsona bakoitzeko diru-sarrera fiskalaren mediana urteko 17.403 euro zen.\n2000. urtean Beaufai udalerrian 12 nekazaritza-ustiategi zeuden, 750 hektarea erabiltzen.\nBNF: 15267967w (data)


Bi pianojole, German Ormazabal eta Xabier Lizaso, eta Andoni Egaña bertsolaria elkartu dira ‘Eta zer gehiago?’ ikuskizunean. Bizitzan hartu beharreko erabakiei buruz arituko dira hirurak asteazkenean, Bilboko Arriaga Antzokian\netxahun gonzalez 09.02.2020 | 20:53\nBai Xabier Lizasok (Orio, 1965) eta bai German Ormazablek (Tolosa, 1966), 17 urte zituztenean, pianoa ikasi behar zutela esan zutenean, ikasketa buruak galdera bera egin zien biei: Eta zer gehiago?. Galdera hori abiapuntutzat hartuta, bizitzari eta bizitzan hartu beharreko erabakiei buruzko emanaldi bat prestatu dute musikariek, Andoni Egaña bertsolariarekin batera.\nBi piano, lau esku eta bertsolari bat. "Bizitzako bidegurutzeez hitz egitera goaz", dio Egañak. Partikularretik abiatuta, unibertsalera jo nahi dute: "Lehenengo bidegurutze garran-tzitsua batxilergoa bukatzerakoan heltzen omen da, selektibitatearen atarian. Tutoreak zer ikasi behar duzun galdetzen dizu, baina adin horrekin, hurrengo ostirala garrantzi-tsuagoa iruditzen zaizu hurrengo 30 urteak baino. Guri ere halako zerbait gertatu zitzaigun", azaldu du bertsolariak.\nLizasok bide bat aukeratu zuen: pianoa. Eta pianoa bakarrik. Beste bide bat aukeratu zuen Ormazabalek: zuzenbidea eta enpresa kudeaketa. Biek ibilbide oparoa izan dute euren alorrean, eta orain, pianoak batu ditu berriz ere. Euren "egia" kontatzea du helburu Eta zer gehiago? emanaldiak.\nMusika ardatz Ormazabalek azaldu duenez, musikak darama emanaldiaren pisua. Pieza batzuetan txandaka aritu arren, gehienetan aldi berean ariko dira bi piano-jotzaileak, piano banarekin: "Hori da saioaren berezitasun nagusietako bat. Ez da askotan ikusten den gauza bat eta uste dut estetikoki ere interesgarria dela", dio musikari tolosarrak. "Kontzertuetako antolatzaileek ez dute nahi izaten bi piano kontratatzea, oso garestia baita. Ikuskizun honetan zortea izango dugu, eta izugarri musika ederra eskaintzeko aukera eman digu horrek. Sekulako aldea dago piano batetik bira igarotzean, orkestra bat dirudizu, kapaza zara ia denetarik egiteko", azaldu du Lizasok.\nBi pianoren arteko elkarrizketa, borroka eta konplizitatea ikusi eta entzungo du ikusleak, Lizasok azaldu duenez. "Musika ederra joko dugu, eta musikaz haratago ere joango gara", gehitu du bere aldetik Ormazabalek. Konpositore ezberdinek idatzitako pieza orijinalak joko dituzte biek: Chopin, Ravel, Morricone, Williams? Baita antzerki eta zinemako soinu bandak ere: Cinema Paradiso edota West Side Story, adibidez. "Bizitza nolakoa den azaltzen lagundu digute pieza horiek", aitortu du musikariak. "Oso momentu hunkigarriak daude emanaldian zehar: jendeak negar egiten du batzuetan, barre beste zenbaitetan, eta antzokietatik irtetean, gozatu ederra sentitu dutela esaten digute gehienek. Izugarri pozik gaude", kontatu du Lizasok.\nKontzertutik badu emanaldiak, baita antzerkitik ere. Egañaren hitzek eta portaerak "bizkarrezur" bat emango diete piano-jotzaileek jotako piezei: "Nire funtzioa da bi hauek jotzen dituzten piezei hari bat ematea, istorio bat kontatzea, jendea pieza horietan sar dadin. Hitza, beraz, aitzakia da entzule bakoitzak bere istorio pertsonala garatu dezan, eta istorio hori buruan duela musika pieza entzun dezan", azaldu du bertsolariak.\nBertsoren bat ere botako duela jakinarazi du Egañak, baina bere eginkizuna gehiago da narratzailearena eta publikoaren artean hausnarketak sustatzearena, baita aktore gisa jardutearena ere: "Publikoari zer pentsatua ematea da helburua, eta bi piano-jotzaileren bizi-tzak hartu ditugu aitzakiatzat. Noiz eta zer egoeratan hartu behar izan nuen erabaki garrantzitsu bat? Zer irabazi nuen? Zer galdu? Askatasuna eta lotura ez al dira txanpon beraren bi aurpegi?", galdetu du Egañak.\nErabakiaren garrantzia "Erabakiak hartu behar izateri kutsu negatiboa ematen diogu askotan, baina erabakiak badira zentzu batean bizitza aurrera daramaten motorea, eta beraz, ikuspegi positibo batekin egin behar diegu aurre. Gizaki guztioi egokitzen zaigu erabakitzea eta gure balio eta printzipioekin bat datozen erabakiak hartzen saiatzen gara, geure buruarekin koherenteak izaten", hausnartu du Ormazabalek. Hala ere, tolosarrak argi du erabakiek galerak ere ekartzen dituztela: "Horretan datza erabaki bat, zerbait aukeratu eta beste zerbait alboratu. Batzuetan gustuko ditugun gauzak galduko ditugu, baina garrantzitsuena zure baloreekin koherentea izatea da". Hori da, hain zuzen ere, Eta zer gehiago? ikuskizunaren late-motiv-a: "Bidegurutze zailen aurrean sentitzen dugun itolarri hori, eta horiei zelan egiten diegun aurre. Bizitzan gertatu dakigukeen gauzarik txarrena da egoeren gaineko analisietan paralisia edukitzea. Aurrera egin beharra dago".\nZentzu horretan, ez dela bidegurutzerik atzera bueltarik gabekorik gogoratu du Egañak, eta Lizasoren eta Ormazabalen istorioa jarri du adibide gisa: "Lizasok pianoan ardaztu zuen bere ibilbidea, hori izan zen bere erabakia. Germanek pianoa ikasi bai, baina beste ikasketa batzuk lehenetsi zituen bere garaian. 40 urteren ondoren, pianoak elkartu ditu berriro".\n"Gogoan ditut, eta zer gehiago galderari ezer ez gehiago erantzuten nienean, ingurukoek jartzen zituzten aurpegi horiek. Eskuak burura eramaten zituzten. Handik gutxira, Polonian ari nintzen pianoa ikasten, ibilbide profesionala abiatzear. Messi banintz bezala begiratzen ninduten zenbaitek. Lortu duzu, Xabier", gogoratu du Lizasok.\n"Xabier tematu egin zen pianoarekin, German ez zen ausartu, baina biek lortu dute zorion-tsu izatea eta nahi zutena egitea. Batak lehenago eta besteak beranduago, berdin du. Agian ez da hain garrantzitsua zein erabaki hartzen dugun, erabakia bera hartzea da garrantzitsuena", egin du gogoeta Egañak.\nEDONORK GOZATZEKOA Eta gero zer? ikuskizunak eszena zuzendari bat ere badu: Agurtzane Intxaurraga. Kontzertua, antzerkia, bertsoa, inprobisazioa? errepresentazio orekatu batean uztartzea izan da bere lana. "Eta halaxe egin du -diote musikariek-. Edonork goza-tzeko moduko ikuskizuna osatu dugu. Goi mailako musika emanaldia eskainiko dugu, bizi-tzako egiez inguraturik. Publikoan edonor dagoela ere, musikan adituak edo kontzertu batera inoiz ez etorritakoak ere, ez dira antzokitik axolagabe irtengo. Gure istoriotik abiatu gara, baina gure egiak ez dira publikoarentzat arrotzak izango. Zer ikasi, norekin ezkondu, lana utzi, dena utzi eta kanpora joan bizitzera? Halako egoerak planteatuko ditugu, German eta bion musikaren bidez eta Egañaren hitzen bidez", laburbildu du Lizasok.


Kezkarik gabe ikasi nahi duzu? Lagunduko dizugu | ABANCA\nNire ikasketetarako onena nahi dut.\nIkasten ari bazara eta etxetik urrun eskudirua izateko aparteko baldintzak behar badituzu, edo ikasteko materialaren ordainketak atzeratzea behar baduzu, hemen duzu behar duzun guztia. Hasi zure dirua ahalik eta erosoen kudeatzen, % 100 online, zure mugikorretik, tabletetik edo ordenagailutik.\nNire ametsetako masterra egin nahi dut\nMasterrerako, doktoretzarako edo espezializazio-programarako edo kezkarik gabe ikasteko dirua izatea uste duzuna baino askoz errazagoa eta azkarragoa izan daiteke.\nABANCA ikasi maileguak\nABANCAko master-maileguak 44.000 euroraino eskaintzen dizkizu zuk nahi duzuna ikasteko, nahi duzun herrialdeko unibertsitatean. Zure gradua edo graduondoa UIEn ikasi nahi baduzu, ABANCAk zure beharretara egokitutako maileguak eskaintzen dizkizu, ikasturtetik ikasturtera.\nNire beka jaso nahi dut\nItxaron ezin duenak itxaron ez dezan, ABANCAk Ministerioko bekaren kobrantza aurreratuko dizu.\nMEC laguntzetarako aurrerakina\nEspainiako Hezkuntza Ministeritzak eman dizun laguntza jaso arte, aurrerakina eska dezakezu. Edozein bekarako balio du: unibertsitateko bekak, graduondoko bekak, Erasmus bekak…\nGEHIENEZ 5000 €\nMEC laguntzen aurrerakinari buruzko informazio gehiago\nDirua doan atera nahi dut munduko edozein lekutan.\nKomisio, mantenu-gastu eta administrazio-gasturik gabe dirua ateratzea.\nNX Zu Txatela\n12 eta 34 urte bitarte baduzu, hauxe da zure txartela. Guztiz doakoa da eta hilean gehienez 5 aldiz dirua atera ahal izango duzu, komisiorik gabe eta munduko edozein kutxazainetatik. Gainera, Galp gasolindegietan eta ehunka saltokitan beherapenak izango dituzu Pribilegio EURO 6000 programari esker.\nzu NX txartelaren inguruko informazio gehiago\nErosketen ordainketak atzeratu nahi ditut\nBanatu ordainketak berehala, zure ikasketetarako behar duzuna erosteko. Ez zaitez gogaitu, dirua une horretan bertan ez edukitzeagatik.\nABANCAko GerorAPP zerbitzuarekin zure erosketen ordainketa gehienez 36 hilabetetan zatika dezakezu eta zure txartelaren kuotak betiko moduan ordaindu. Ordenagailu berria edo ikasturte hasierako liburuak erosteko irtenbide ezin hobea da.\nGerorapp-en inguruko informazio gehiago\nZure beharretarako egokiena den txartela aukera ezazu


Emakumearen Talentua Araban: Inma Arroyo - AMPEA\nEmakumearen Talentua Araban: Inma Arroyo\n'Beharrezkoa da komunikatzen ikastea arrakastarako, segurtasuna, erakargarritasuna, eragiteko gaitasuna eta arrakasta sozial eta profesionala areagotzeko.'\nInma Arroyo aditua da enpresentzako komunikazio- eta lidergo-trebetasunetan, oratorian eta hitzik gabeko hizkuntzan.\nKantuaren teknikan, sormenean eta emozionaltasunean oinarritutako metodologia propio, esklusibo eta berritzailea erabiltzen du.\nOhiko hizlaria da Musika Hezkuntza eta Ikerketako IEM eta CEIMUS kongresuetan.\nBere azken agerraldietako bat TEDx VitoriaGasteizSalon izan da“Quítate las etiquetas y libera tu voz” arrakasta pertsonal eta profesionalera bideratua.\nPedagogoa, piano-jotzailea, koru-zuzendaria eta hizlari motibazionala izan da, eta zuzendarien prestakuntzarako ikastaroak eman ditu.\nGaur egun, hitzaldiak eta enpresentzako komunikazio-prestakuntza lantzen ditu, eta, horrez gain, Jean Jaurès Touluseko Unibertsitateko ELEn (Laboratoire de NeuroPsychoLinguistiqueko atzerriko hizkuntza) “Comunicación verbal y no verbal” izeneko ikerketa-proiektuan parte hartzen du.\nInma, nola jaio da zure proiektua?\nNirekin jaio zen, beti aritu naiz ahotsean, ziur aski neure zailtasunak gainditzeko eta mugak gainditzeko, eta, ondoren, gainerako pertsonei ahotsaren bidez beren dohainak eta talentuak aurkitzen laguntzeko.\nDefini dezakezu engranaje guztia martxan dagoela dirudien une bat?\n1987an, ikastetxe batean talde bat sortu zen, ahotsaren bidez talde-lanerako gaitasunak, komunikazio-tresnak eta sormena lantzeko.\nZure ibilbide profesionalean, zeintzuk dira gehien markatu zaituzten esperientziak eta zergatik? Utzi dizuten maila pertsonalean?\nUnerik zailenak gainditzeko erronka bihurtu direnak dira, eta, zalantzarik gabe, sormenerako eta erresilientziarako gaitasun hori haztea eta garatzea eragin dutenak.\nZer da komunikazio ona?\nKomunikazio onak kalitatezko harremanak ezartzea lortzen du, taldeari kohesioa ematen dio, komunikazio arduratsua sustatzen du, informazioa arin ibiltzea ahalbidetzen du eta bezeroarekiko eta publikoarekiko irudirik onena lortzen du.\nAutoezagutza, gorputz-hizkuntza, komunikazio-teknikak eta presentzia eszenikoa dira zure prestakuntzetan eskaintzen dituzun edukietako batzuk. Pertsona guztiek behar dute komunikazio-estrategia bat?\nBeharrezkoa da komunikatzen ikastea arrakastarako, segurtasuna, erakargarritasuna, eragiteko gaitasuna eta arrakasta sozial eta profesionala areagotzeko. Pertsona guztiek behar dute komunikazio-estrategia hori.\nHori enpresa, lanbide, gizarte, bikote eta familia eremu guztietan aplikatzen da.\nEta enpresen kasuan, komunikazioa, komunikazio ona, funtsezko ardatza da. Nola lagun diezaiekezu trebetasun hori garatzen? Komunikazioaren bidez li mesede egin al dakioke?idergoar\nHain zuzen ere, trebetasun hori komunikazio-teknikak menperatuz garatzen da, pertsuasioaren eta sedukzioaren sekretuak ezagutuz, hitzaren boterea eta hitzik gabeko komunikazioaren potentziala erabiliz. Lidergoak, zalantzarik gabe, komunikazio pertsonala menderatzea behar du.\n2.0 mundu batean bizi gara. Uste duzu horrek eragina izan duela komunikazio tradizionalean?\nKomunikazio pertsonaleko trebetasunak giltzarri dira eraginkortasunerako, eta hala izaten jarraituko dute, orain inoiz baino gehiago, gainera, domeinu hori behar da.\nDesberdintasunik al dago ardura-postuetan dauden gizonen eta emakumeen artean komunikatzeko moduan?\nBai, askotan bai. Ohikoa da ikustea emakumeek erantzukizun-postuetatik, publikoki, beren nortasunaren ezaugarriak azaltzen dituztela, ahulguneak ezkutatu gabe, eta gutxietsi ere egiten direla.\nEstereotipoak apurtzea, emakumeen arrakastak ikusaraztea eta generoen arteko irudi orekatua izatea dira gure helburuetako batzuk. Nola landu dezakegu berdintasuna enpresetan komunikazioan oinarrituta?\nHitz magikoa, zalantzarik gabe, PRESTAKUNTZA da: Autoestimua eta ahalduntzea sustatzeko komunikazio pertsonaleko prestakuntza-programak.


Elikadura-osagarriak eta Kirola\nGero eta ugariagoak dira ariketa fisikoa indartzen omen duten elikadura-osagarriak (muskulu-masa handitzen laguntzen dutenak edo “gantz-erretzaile” famatuak), eta gero eta errazago eskura daitezke, gainera.\nOsagarriok aise lor ditzakegu Internetez (edo beste bide batzuetatik), eta, horregatik, hala kirolari profesionalek nola profesionala ez den kirolean aritzen direnek eskura dituzte halako produktuak.\nLehenik eta behin, jakin behar da legeria berezi bat dagoela osagarriok izan ditzaketen bitamina eta mineralak eta zerrendaturiko bitamina eta mineral horiez gain erabil daitezkeen substantziak mugatzen dituena.\nHorrez gain, beste lege batzuek zer erakargarri edo “claim” erabil daitezkeen eta osagarrion osagai jakin batzuei zer propietate egotz dakizkiekeen araupetzen dute. Osagaiei egozten zaizkien propietateek zientzia-ebidentzietan oinarrituta egon behar dute beti, denak ez duelako balio. Gainera, osagai horiei egotz dakizkiekeen propietateen zerrenda bat ere badago.\nLege horiek guztiak gorabehera, …\nKontsumitzaileek ziurtatu behar dute kontsumituko dituzten elikadura-osagarriak bateragarriak direla euren nutrizio-egoerarekin, osasun-egoerarekin eta lortu nahi dituzten helburuekin\nKasu gehienetan, mediku edo dietista-nutrizionista baten aholkularitza pertsonalizatua behar da horretarako.\nKontsumitzaileek bereziki erreparatu behar diote elikadura-osagarrien konposizioari eta produktuaren jatorriari (Internet, …), gero eta arazo handiagoa dagoelako produktu horiek merkaturatzearekin lotuta.\nBestalde, kontsumitzaile-talde batzuei ez zaie gomendatzen elikadura-osagarriok jatea: haurrei, nerabeei, emakume haurdunei edo bularra ematen ari direnei, eta arrisku kardiobaskularra, giltzurruneko edo gibeleko gutxiegitasuna edo nahaste neuropsikiatrikoak dituztenei.\nZer arazo izan ditzakegu?\nElikadura-osagarrietan debekatuta daude anaboliko androgenikoak (androstenediona eta androstenediola), klenbuterola, efedrina, pseudoefedrina, fenilpropanolamina, sibutramina, 1,3-dimetilamilamina (DMAA) eta 2,4-dinitrofenola (2,4-DNP), eta horien presentzia iruzurtzat jotzen da. Sendagaiak sendagai dira, eta ezin dira merkaturatu “elikadura-osagarri” balira bezala.\nInterneten gero eta gehiago saltzen direnez halako produktuak, kontsumitzaileek gero eta arrisku handiagoa dute substantzia debekatuak jateko.\nElikadura-osagarri aizunduak kontsumitzea arriskutsua da osasunerako. Kirolari profesionalek, osagarriok kontsumitzen badituzte, beste arrisku bat ere izango dute: emaitza positiboak izan ditzakete dopin-probetan.\nFrogatu gabeko propietateak egoztea\nKirolarientzako elikadura-osagarrien konposizioak osagai bat baino gehiago izaten ditu normalean. Esan ohi da horietako batzuek muskulu-masa handitzen dutela: esnearen proteinek, kate adarkatuko aminoazidoek, glutaminak, β-hidroxi-β-metilbutiratoak (HMB), α-zetoisokaproatoak, L-tirosinak, β-alaninak, L-argininak, kreatinak, landare-aterakinek (Tribulus terrestris eta Smilax generoko espezieak) eta mineralek (vanadioa eta kromo-pikolinatoa). Beste batzuek, berriz, gorputzeko gantza murrizten laguntzen dute, esaten denez: L-karnitinak, kolinak, 2-feniletilaminak, Cissus quadrangularis, Coleus forskohlii, Garcinia cambogia eta Magnolia officinalis landareen aterakinek eta landareetatik ateratako substantziek: kafeinak, teobrominak, ebodiaminka, p-sinefrinak eta mugurdi-zetonak.\nSubstantzia horietako bitan (proteinetan eta kreatinan) baino ez daude frogatuta Europak muskulu-masari edo gaitasun fisikoari lotuta baimendu dituen alegazioak. Hau da, gainerako substantziek ez dute zehaztutako propietateak (muskulu-masa areagotzea edo gantzak murriztea) izateko behar beste ebidentzia zientifiko.\nKontsumitzaile batzuek entzungor egiten diete dosi gomendatuari, berehalako emaitzak lortu nahian. Izan ere, uste dute elikadura-osagarriak ez direla sendagaiak eta, beraz, ez dutela arriskurik, baina hori ez da egia. Elikadura-osagarriak landare-aterakinez osaturik badaude, are gehiago indartzen da segurtasun-irudipen faltsu hori, kontsumitzaile batzuek uste baitute sendabideok “naturalak” direla, arriskurik gabeak (faltsua).\n“Naturala” arriskutsua ez delako uste faltsua\nLandare-aterakinetan oinarritutako erremedio naturalak farmazian agindutako sendagaiak bezain arriskutsuak izan daitezke, eguneko dosien inguruko gomendioak betetzen ez badira.\nOsagarrien eta sendagaien arteko interakzioak\nSendagai batzuk ezin dira aldi berean hartu; bada, elikadura-osagarrietako batzuk ere ezin dira beste sendagai batzuekin nahasi edo aldi berean hartu. Osagarrion osagaietako batzuek efektu indartzaileak izan ditzakete (sinefrinak eta kafeinak, esaterako), eta sendagaien efektuak areagotu edota murriztu (eta tratamendu farmakologikoa eraginik gabe utzi).\nMuskulu-masa handitzeko edo gorputzeko gantza murrizteko elikadura-osagarriak ez zaizkie gomendatzen arrisku kardiobaskularraren faktoreak dituztenei edo bihotzeko gaixotasunak, giltzurrun eta gibeleko gutxiegitasuna edo nahaste neuropsikiatrikoak dituztenei.\nMuskulu-masa handitzeko edo gorputzeko gantza murrizteko elikadura-osagarriak ez zaizkie gomendatzen haurrei, nerabeei eta emakume haurdunei edo bularra ematen ari direnei.\nEdozein kirol-jarduera egin aurretik eta bitartean, ez da kontsumitu behar kafeina duen elikadura-gehigarririk.\nEz da kontsumitu behar elikadura-osagarri bat baino gehiago aldi berean, ezta medikuak agindutako sendagaiekin konbinatuta ere.\nKirol-prestatzaileek, euren trebakuntzan oinarrituta, gai izan behar dute atletei elikadura-gehigarri jakin batzuen kontsumoarekin lotutako arriskuen berri emateko.\nMedikuari eta farmazialariari jakinarazi behar diegu elikadura-gehigarriak hartzen ari garela.\nElikadura-osagarriak kontsumitzearen helburuak osasun-langile batekin eztabaidatu behar dira (medikuarekin edo dietista-nutrizionistarekin).\nKirolari profesionalek arreta handiz erreparatu behar diote kontsumitutako produktuen konposizioari, dopin-kontroletan emaitza positiborik izan ez dezaten.\nHelburua konposatu farmakologiko edo elikadura-osagarrien laguntzaz gorpuzkera aldatzea baldin bada (adibidez, muskulu-masa handitzea), kontsumitzaileek jakinaren gainean egon behar dute zer-nolako arriskuak dakartzan farmakologikoki aktiboak diren produktuak kontsumitzeak eta elikagaiak manipulatzeak. Izan ere, produktuok kontsumituz gero, litekeena da pisua galtzea tratamendu medikorik gabe eta/edo profesional egiaztatu batek (dietista-nutrizionistak) gainbegiratu gabe.\nOPINION of the ANSES on the risks associated with the consumption of food supplements for athletes seeking to develop muscle or reduce body fat\nElikadura-osagarriren bat erosi edo kontsumitu nahi duzu? ELIKA\nCategory: ElikaduraBy elikablogIruzkindu\nPreviousPrevious post:Zer jan dugu eta zenbat kostatu zaigu jatea 2016an?NextNext post:Elikagaiek eragindako intoxikazioen agerraldiak Euskadin, 2015ean


Etxean geldiezinak - CD Anaitasuna\non 2015 Urria 11\nEuskalduna partida alda zezakeen gola egitear egon zen lehen zatiaren hasieran, baina Astiren geldituek eta taldeak erakutsitako patxadak beste hiru puntu poltsikoratzeko balio izan zuten\nLehen zatia amaitzerako partida ia erabakita utzi zuen Anaitasunak. Hasiera gogorra eman zioten neurketari andoaindarrek eta estu hartu zuen Igor Quindosen taldea une batean, baina taldeak erantzuteko gaitasuna azaleratu zuen eta menpean hartu zuen Euskalduna.\nPazientzia handiarekin jokatu zuen partida Anaitasunak, Euskaldunaren aurkako neurketak eskatzen zuen bezala. Andoaindarrak atzean sartuta kontraerasoak eta geldikako jokaldiak baliatzeko asmo garbiarekin zelairatu ziren Txerloiako futbol zelaira eta gertu izan zuten gola 8. minutuan. Jokaldi nahasi batean Astiren aurrean errematea egitea lortu zuen kanpokoen jokalari batek, baina ez zuen behar bezala egin eta Astik oinekin baloia atepetik ateratzea lortu zuen. Horixe izan zen Euskaldunak Txerloian egin zuen aukerarik garbiena, minutuek aurrera egin ahala Anaitasunak aginte-makila hartu eta andoaindarrak ezkutatzea lortu baitzuen.\nTaldeak zaleak agurtu zituen unean(Argazkia: Maialen Arzalluz)\nEspazio gutxi utzi zuen Euskaldunak, talde guztia zelai erditik atzera jarrita itxarotea erabaki baitzuen, baina Anaitasunak bere uneak baliatzen jakin zuen. Markelek egindako paseetatik sortutako jokaldiak izan ziren gureen lehen saiakerak. Lehena Anderrek izan zuen, baina atezainaren aurrean bakarrik utziko zuen kontrolak azken unean egin zion ihes. Gutxika-gutxika iristen hasia zen Anaitasuna eta 26. minutuan egin zuen bat eta hutsekoa. Jokoa ezker hegaletik eskuin hegalera eraman zuen taldeak, Iñigo Arzalluzekin jokatzeko. Honek hegaletik barrura egin zuen abiadura baliatuz, ezkerrez azpitik arratsaldeko lehen gola egiteko.\nBigarren gola atsedenaldia iritsi aurretik egin zuen Anaitasunak. Bitartean, ordea, kontrolpean izan zuen neurketa taldeak eta ez zen gehiegi arriskatu aurkariaren areara sartzerako orduan. Ez zuen aukera garbirik egiterik lortu, baina 43. minutuan etorri zen bi eta hutsekoa. Markel Eskurtzak bikain ikusi zuen Anderrek ezker hegalean egin zuen mugimendua, eta aurrelariak abiadura baliatuz Euskalduna taldeko atzelaria atzean uztea lortu zuen. Jokaldia nahi baino gehiago zaildu bazitzaion ere, erdiraketa egitea lortu zuen eta ondo borrokatutako baloia Iñigori iritsi zitzaion azkenean. Bigarren zutoinean zen hegaleko jokalaria eta jaurtiketa gurutzatuz bi eta hutsekoa egin zuen Anaitasunarentzat. Gol garrantzitsua zalantza izpirik gabe.\nBigarren zatia motelagoa izan zen, baina badaezpada beste hiru puntu emango zizkien partida itxita uztea erabaki zuen. 54. minutuan ezer ez zegoen jokalditik lortu zuen Anaitasunak gola. Taldeak atzetik urrundutako baloi bat andoaindarren atezainari iritsi zitzaion, honek atzelari batekin jokatu zuen, baina Anaitasunak goian hasi zuen presioa Ander eta Mikel Arzalluzen bitartez. Atzelariak ezinbestean berriz ere atezainarekin jokatu behar izan zuen, baina honek kontrol txarra egin zuen Mikel Arzalluz gainean zuelako eta berriz atzelari berdinari egin zion pasea. Ander ordea atzelariaren gainean agertu zen eta baloia ostu ostean hegaletik barrura eginez Iñigo Arzalluzekin jokatu zuen. iñigok bat-bikoa egin zuen atzelarien artetik Anderri pase zoragarria sartuz eta honek atearen aurrean aurrelari batek behar duen sena eta hoztasuna erakutsi zituen ezkerrez Euskaldunako atezaina gainditzeko.\nHiru eta hutsekoarekin asko erlaxatu zen taldea eta ez zuen erakutsi gol gehiagoren bila joateko nahirik. Jokatzean zentratu zen, partida kontrolatu eta patxadaz amaiera emateko. Euskalduna metro batzuk aurreratu zen markagailuak eskatzen zien bezala, baina Astiren area inguruan ez zuten inolako arriskurik sortzerik lortu.\nDatorren jardunaldian beste zelai zail batean jokatuko du taldeak. Mutrikuko San Miguel futbol zelaian jokatuko dute Quindosen mutilek eta jarraian lortuko luleten bosgarren garaipenaren bila joango dira bertara. Orain arte sendo agertu da Mutriku, azken jardunaldiko neurketa kenduta denak irabazi baitituzte Mutrikuarrek. Partida zaila izango da, baina gureek orain arte egin bezala erantzungo dute.


Otsailak 7: Joaquin Gaztanbide | eleizaldemusika\nOtsailak 7: Joaquin Gaztanbide\nJoaquin Romualdo Gaztanbide Garbaio, Tuteran, (Nafarroan) jaio zan, 1822ko otsailaren 7an eta 1870. urteko martxoaren 18an, Madrilen (Espainian) hil zan.\nErromantizismo garaiko musikagilea izan zen, zartzuela egilea izateagatik batez ere oso ezaguna izan zen eta guztira 44 zartzuela idatzi zituen.\nSolfeo ikasketak jaioterrian hasi zituen, bertako katedralaren musikaria zen, Pablo Rublarekin.\n1842. urtean Madrilera joan zen, eta Maria Cristina kontserbatorioan ikasi zuen.\n6 urte geroago Teatro Español de Madrid delakoaren orkestraren zuzendari izendatu zuten.\n1856. ean Teatro de la Zarzuelako bazkide sartu zen, eta hango konpositore eta zuzendari ere izan zen.\nPosted by biotzf on 2014/02/07 in Efemeride musikalak, SARRERAK.


Andere Arriolabengoak eta Irati Andak txapelketarako lehen txartelak lortu dituzte — Bertsozale Elkartea\nAndere Arriolabengoak eta Irati Andak txapelketarako lehen txartelak lortu dituzte\nAndere Arriolabengoa eta Irati Anda zuzenean sailkatu dira 2019ko Arabako Bertsolari Txapelketako 18kotea osatzeko.\nAsteburu honetan, otsailean hasiko den 2019ko Arabako Bertsolari Txapelketarako lehen eta bigarren kanporaketak jokatu dira Maeztu eta Izorian. Bost kanporaketa izango dira eta hauetatik 13 bertsolari sailkatuko dira 2019ko txapelketarako. 2017ko txapelketako finalistak sailkatuta daude zuzenean. Lehen txartelak Andere Arriolabengoak eta Irati Andak eskuratu dituzte. Kanporaketa bakoitzeko irabazlea zuzenean pasako da eta gainontzeko 8ak puntuazioaren araberan.\nMaeztuko kanporaketan Oier Suarez gai-jartzailearen eginduetara aritu ziren 6 bertsolariak. Andere Arriolabengoa zuzenean sailkatu da txapelketarako. Bertsolariek lortutako puntuazioak ondorengoak izan ziren: 165 puntu Andere Arriolabengoa, Aitor Ugarte 161 puntu, Unai Anda 160 puntu, Izar Mendiguren 158 puntu, Manu Bendala 154,5 puntu eta Unai Gomez 148,5 puntu.\nIzorian jokatu zen bigarren kanporaketa, Lierni Altuna gai-emailearen esanetara. Irati Andak lortu zuen puntu gehien eta beraz txapelketara sailkatu da. Bertsolariek lortutako puntuak hauexek izan ziren: Irati Anda 169 puntu, Paula Amilburu 157 puntu, Unai Bengoetxea 152 puntu, Asier Rubio 150,5 puntu, Markel Yoller 144 puntu eta Mikel Martin 132 puntu.\nAste honetan burutuko dira beste hiru kanporaketa erabakigarriak. Hurrengoa, urriak 26 ostirala, iluntzeko 20etan Bastidako Kultur Etxean. Laugarren kanporaketa, larunbatean hilak 27, Aguraingo Zabalarte gunean arratsaldeko 17:30ean. Azkenik, bosgarren eta azken kanporaketa, igandean urriak 28, 17:30ean, Murgiako Udaletxean, non 18kotea erabakiko den.\nTxapelketa 2019ko otsailaren 2an aurkeztuko da eta finala martxoaren 30ean izango da, Gasteizko Printzipal Antzokian.\nKanporaketen jarraipena hemen klik eginez izango duzue:


Zer da santutasuna? II (Santuak izendatzeko prozesua) | Erlijioabizi.com\nZer da santutasuna? II (Santuak izendatzeko prozesua)\nBy Egoitz Telletxea ⋅ 17 octubre, 2012 ⋅ Post a comment\nElizak pertsona bat santu izendatzen duenean ez du pertsona hori santu bihurtzen, santu bezala onartzen du, santu bezala aurkezten du Eliza Katoliko guztira. Kanonizatutako pertsona Elizak horrela adierazi baino lehen santua zen: santu bizi eta hil zelako.\nAintzina Elizak ez zeukan jendea santu egiteko prozesurik. Martiri hiltzen ziren guztiak ziren santu. Anitzetan jendeak, herriak vox populi izendatzen zuen pertsona bat santu eta Elizak onartu egiten zuen. Bestetan gotzainak izaten ziren haien elizbarrutiko norbait santutasun faman hil ondotik santu izena ematen ziotenak. X.mendean hasi zen Eliza prozesu kanonikoak egiten eta 1234. urtea ezkero soilik Aita Santuak izendatu ditzake santuak.\nTrentoko kontzilioan santutegia “garbitu” egin zen, izan ere, bertan agertzen ziren santu asko ez baitziren inoiz existitu. Kasu bitxiena Carlomagnoren izan daiteke inongo santu famarik gabe santutzat jo zutena.\nKanonizazioak aurrera eramateko Vatikanoak erakunde bat dauka, Santuen kanonizazio kausetarako elkartea. Kardinal bat elkarte honen buru aritzen dena eta gaur egun Angelo Amato da.\nEliza Katolikoak pertsona bat santu bezala onartu izateko ondoko prozesua eta pausoak eman behar dira:\nNorbaiti kanonizazio prozesu bat irekitzeko (hasteko) hil zenetik bost urte pasa behar dira (lehen 50 urte ziren), Aita Santuak kontrako agindurik ematen ez badu (Teresa Kalkutakoa eta Joan Paulo II.ren prozesua hil ziren urte berean hasi ziren). Behin denbora hori pasata pertsona horren jatorrizko elizbarrutian informazioa biltzen hasten dira pertsona honek santutasunerako behar diren ezaugariak bildu zituela demostratzearren. Behin informazio eta dokumentuak bilduta Erromara bidatzen dira eta han jasotakoaren argitara erabakitzen da prozesuak aurrera egiten duen edo ez. Baiezkoa bada santu egin nahi den pertsonaren mirari baten zain gelditzen dira kausako arduradunak eta hau gertatzen bada batzorde zientifikoak antolatzen dituzte gertatutakoak azalpen zientifikorik ote duen jakiteko, halako azalpenik ez balu eta Aita Santuaren baimenarekin mirariaren egilea Beatu egingo lukete. Bigarren mirari bat azaldu eta azalpen zientifikorik ere ez balu azken pausua ema eta santu egingo lukete kausak proposatzen duen pertsona.\nSantu izateraino pasa beharreko mailak honakoak dira: Jainkoaren zerbitzari: prozesua hasten denean; Beneragarri: Elizak pertsonaia batek santu izateko baldintzak betetzen dituela adierazten duenean; Beatu; mirari bat egin dela demostratzen denean; Santu; bigarren mirari bat egin dela demostratzen denean.\nNorbait Beatu edo Santu egiten dutenean meza handia bat ospatu eta bertan egiten da izendapena. Beatifikazioak normalean kardinal batek egiten ditu eta kanonizazioak berriz Aita Santuak berak gehienetan Erroman.\nBeatuek soilik haien jatorrizko elizbarrutian jaso dezakete kultua eta Santuek Eliza katoliko guztian. Bada hil eta 1000 urtera santu egin duten jendea, modu berean bada beatutik pasatu ez den jendea… kausa bat irekitzeak ez du beti santutasunera eramaten.\n- Prozesu baten bidez santu izendatu zuten lehengo gizona Ulrico de Augsburgo santua izan zen eta lehenengo emakumea berriz santa Wiborada.\n- XX. eta XXI. Mendeetan bi alditan izendatu nahi izan da santu bat “por aclamación” edo jendeak horrela nahi zuelako. Lehena Juan XXIII. Aita Santua hil zenean eta Paulo VI ia onartu egin zuen. Bigarren aldia 2005. urtean izan zen Joan Paulo II. Aita Santua zendu zenean, Santo Subito lelopean kristau katolikoen gehiengoak Benedicto XVI.ri Aita Santu poloniarra santu izendatzeko eskatzen zion.\n- Historiako kanonizaziorik azkarrena Dimasena, lapur onarena, izan zen oraindik bizirik zegoela eta Jesusek berak egin zuen\n- Joan Paulo II. 1340 pertsona beatifikatu zituen eta 483 santu egin. Bere aurretik 500 urtez egondako aita santu guztiak batera baino jende gehiago igo zuen aldareetara.\n- 10.000 santu eta Beatutik gora daude.\nEbanjelioak II (Ebanjelio kanonikoak)


Lau haitzuloz osaturik (Aldabea, Izturitze, Otsozelaia eta Erberua), bata bestearen gainean, zein bere sakoneran, Paleolitoko aztarna ugari aurkitu ziren, zeinak historiaurreko faunaren, floraren eta, bereziki, gizakiaren bizitzaren berri ematen diguten. Bi, Izturitze eta Otsozelaia, bisitatu egin daitezke, uda osoan, Aritza Villaluenga historialari eta arkeologoarekin batera, euskaraz. Monumentu historiko hau Euskal Herriko historiaurrearen lekuko dugu.\nNahiz eta XIX. mendean fosfatoa erauzteko meategi bat izan zen, XX. mendearen hastapenean ohartu ziren tokiaren garrantzi arkeologiko eta geologikoaz. 1912an hasi ziren indusketak, eta 2012. urtean bukatu. Epealdi hartan eskuraturiko material guzien ikerketak bukaturik, gaur egun argitalpenen garaian gaude. Izturitzen, oraindik ere, hainbat proiektu eta ikerketa egin behar dira, faunari edota geologiari buruzko galderek erantzunik gabe segitzen dute eta. Hala ere, historia aberatsa eta zehatza du harpeak, gizakia luzaroan bizi izan baitzen bertan.\nGune horretako aztarna zaharrenak Izturitze izeneko harpean daude, eta Neandertalgo gizakien arrastoak dira, duela 80.000 urtekoak. Neandertalak asko mugitzen ziren, talde ttipitan, bainan Izturitze haien sisteman zegoen, hortxe topaturiko duela 60.000 urtera bitarteko arrastoek aditzera ematen dutenez. Moustier aroan, neandertalekin batera haragijale handiak izan zirela ere frogatu da; izan ere, lehoien, hienen, otsoen eta, batez ere, leizetako hartzen aztarnak aurkitu izan dira. Azkenekoek, neandertalak desagertu ostean, harpe hauetan jarraitu zuten.\nGeroago, orain dela 43.000 urte, gure espeziea, Homo sapiens, iritsi zen Europara, eta Izturitzen aurkituriko aztarnak data horren erreferente dira, hau da, Izturitzeko harpeari esker dakigu noiz iritsi ziren gizaki haiek Europako hego-mendebaldera eta Iberiar penintsulako iparralde aldera.\nHomo sapiens-ak etengabe izan ziren, duela 30.000 urtera arte, Izturitzeko harpean. Ondotik, duela 25.000 urte, hegoaldeko sarrera hetsi egin zen, glaziazioaz batera (izotza sarrerako harkaitzen barruan agertu, eta haren indarrak harkaitzak puskatu eta eroriarazi zituen, eta sarrera itxi), eta beste gela batean bizi ziren, Gela Handian, zeina Paleolito bukaerako aztarnategi biziki garrantzitsua den, harpeetako paretetan oraindik ere garai hartako artelanak ikusgai daudenez gero. Orotara, 300 artelan atzeman dira (tamaina txikiko artelanak, uharri edo animalien hezur zapalen gainean sortuak), bisonteak, zaldiak edota oreinak irudikatzen dituztenak. Eta 5 m-ko altuerako habe famatua ere ikus daiteke, non hainbat belarjale, elur orein, jatun eta arrain antzeko baten irudikapenak ikus daitezkeen.\nIzturitzeko eta Otsozelaiko harpeak gizakiaren presentzia sistematikoagatik bereizten dira, bertan modu iraunkorrean egon zirela erakusten baitute. Pasagune estrategikoa izan zen, bai Neandertalgo gizakientzat, lehenengo, bai bereziki Homo sapiens-entzat, geroago. Pirinioetatik hurbil (Donibane Garaziko bidea, baina kostaldekoa, har zezaketen mendikatea zeharkatzeko), baita Landetatik ere, hainbat eremutan barrena egin zezaketen gizaki haiek. Horren lekuko da Bordele aldeko, Nafarroa hegoaldeko eta Arabako suharriarekin egindako tresnak aurkitu izana, baita Pirinio erdialdeko antrazita ere, ikatz minerala, alegia. Hala, Otsozelaiko eta Izturitzeko harpeek frogatu dute garai haietako gizakiak 200 km urrunera joaten zirela.\nIndusketetan, gizaki haiek egindako tresna, apaindura eta musika tresna ugari aurkitu ziren, batzuk arras arraroak. Bilduma horien erreplikak ere ikus daitezke, harpeen ondoko museoan. Halaber, orduko faunaren eta floraren arrastoak ikus daitezke, antzinako bizimodu hura sesitzen laguntzen dutenak.\nOtsozelaiko eta Izturitzeko harpeak, baita ondoko museotxoa ere, martxotik azarora bisita daitezke, gidari batekin batera. Museoak harpeetan aurkitutako hezurdurak, tresneria, apaindurak… ikusteko aukera ematen du, historiaurreko garaiak ulertzeko eta gizakien bizimoldeak irudikatzeko moduan. Muinoaren azalpen geologikoari esker, bertako flora eta fauna zein ziren asmatzen ahalko duzue, historiaurreko kronologia argituta. Gainera, gune arkeologiko paregabeak helburu pedagogikoak ere baditu. Urte osoan, haurrentzako egun bateko saioak eskaintzen ditu, haiek ere historiaurreko oinarriak ikas ditzaten. Tailerren bidez, historiaurreko animaliak zein artelanak ikertzea proposatzen dute, maila eta adin guzietara egokituta.


Erreklamatzeko zurea Batez besteko 4.4 / 5 kanpo 69\n43.ean, 225.7K ikustaldi ditu\n72 erabiltzailek hau markatu dute\nJooini ez zaio inoiz ezer erorik gertatzen. Zure batez besteko ikaslea besterik ez da, burua beherantz mantenduz eta radarraren azpian hegan eginez. Yahwi, aldiz, oso zoragarria da, oso ezaguna da ... baina esan nahi du. Orduan, zergatik hartu du campuseko bihotzak erabateko inorenganako interesa? Beste motibo bat egon behar du ... baina zaila da zaintzea hiltzaile itxura horien aurrean. Jooin bihurtuko da bere nahien morroi? Edo, agian, bera bihurtuko da maisu ...\nAsko aurkitu ditzakezu manga eguneraketak\nKapitulua 53 June 8, 2021\nKapitulua 52 June 8, 2021\nKapitulua 51 June 8, 2021\nKapitulua 50 June 8, 2021\nKapitulua 49 June 8, 2021\nKapitulua 48 Apirilaren 20, 2021\nKapitulua 47 Apirilaren 20, 2021\nKapitulua 46 Apirilaren 20, 2021\nKapitulua 45 Apirilaren 20, 2021\nKapitulua 44 Apirilaren 20, 2021\nKapitulua 42 Apirilaren 19, 2021\nKapitulua 41 Apirilaren 19, 2021\nKapitulua 40 Apirilaren 19, 2021\nKapitulua 39 Apirilaren 19, 2021\nKapitulua 38 Apirilaren 19, 2021\nKapitulua 37 Apirilaren 19, 2021\nKapitulua 36 Apirilaren 19, 2021\nKapitulua 34 Apirilaren 19, 2021\nKapitulua 32 Apirilaren 19, 2021\nKapitulua 31 Apirilaren 19, 2021\nKapitulua 27 Apirilaren 19, 2021\nKapitulua 25 Apirilaren 19, 2021\nKapitulua 24 Otsailaren 8, 2021\nKapitulua 23 Otsailaren 8, 2021\nKapitulua 22 Otsailaren 8, 2021\nKapitulua 21 Otsailaren 8, 2021\nKapitulua 12 Otsailaren 8, 2021\nKapitulua 11 Urtarrilaren 6, 2021\nKapitulua 10 Abenduaren 4, 2020\nKapitulua 3 Azaroaren 30, 2020\nKapitulua 2 Azaroaren 30, 2020\nMaisu mitikoaren emaztea\nThe Next Door - Webtoon Manhwa Hentai


Udal basoen gaineko diagnosia eskatu dio udalak aldundiari\nLur eremu zabala eta askotarikoa du Galdakaok eta, tartean, asko dira dituen mendialde eta basoak. Lur horien kudeaketa ahalik eta egoki eta iraunkorrena izan dadin, egoerari buruzko informazio zehatz eta osatua nahi du udalak.\nBizkaiko Foru Aldundira jo du horretarako. Udal lurren kudeaketa aldundiaren esku dagoenez, ea 2018tik lur horien inguruko diagnosirik egin duen galdetu dio Iraunkortasuna eta Ingurune Naturala Zaintzeko Sailari.\nDiagnosirik baldin badu, zer elementu aztertu dituen zehazteko eskatu dio: batetik, ea alor ekologikoa kontuan hartu den; alegia, bioaniztasunari, CO2 metaketari, hondakinei eta antzeko elementuei erreperatu zaien. Bestetik, lur horiek aisialdirako erabiltzen diren azaltzeko ere eskatu dio: ibilbideak dituzten, kirola egiteko prestatuta dauden edo aisialdiari lotutako azpiegiturak dituzten. Eta hirugarrenik, ekoizpenerako erabiltzen diren ere zehazteko esan dio: egur aprobetxamendurako edo beste aprobetxamendu batzuetarako erabiltzen diren lur horiek.\nEgoeraren diagnosi zehatza eskuartean izanda, baso lurrak ahalik eta egokien kudeatzeko neurriak hartzea da ekimenaren helburua.


Iñaki Aginagaren gorazarretan –\nIl intzan il i ere…! Eraman induten…\nIre itzalak ordea ni baitan dik lurmen…\nIñaki Aginaga Beristain politikaren euskal jenioa hil zaigu.\nEuskalduna muineraino, bizitza osoa eskaini zion gure herria askatzeko egitura ideologikoa sortzeari: demokraziaren printzipioetan oinarritutako egitura ideologikoa, ezinbestean izan behar duenez. Horrek gurean nagusi diren propaganda eta intoxikaziorako komunikabideek demokratikotzat aurkezten dituzten espainiar eta frantziar erregimen inperialistak salatu eta askapen estrategiaren oinarrian autodeterminazio eskubidea aldarrikatzera eraman zuen. Estrategia askatzaile horren bigarren zutabea euskaldunon nafar estatuaren berreskurapena da. Bere lanak batez ere Lan Deyan (ELA-STV sindikatuaren agerkaria) eta azkeneko hamarkadetan Iparla izeneko bere idazlanetan agertu zituen. Garai hartako klase politikoak, gaur egungoak bezala, ez zuen aintzat hartu haren lana.\nInperialistak ez ezik, bertako burokrazia kolaborazionista ere gogor salatu zuen. Horrek ustezko euskal klase politikoaren mespretxua eta bazterketa ekarri zizkion eta baita bera eta beraren lana inor gutxik ezagutzea ere.\nHaren jakituriak ireki zigun bidea, eta betirako izango ditu gure errespetu eta esker ona. Bide hori muturrera eraman eta Euskal Herria askatzen asmatzen badugu, Iñaki Aginaga Beristainek bere ohorezko tokia izango du gure herriaren historian. Haren izena galtzea euskaldunak espainol eta frantsesen artean urtu izanaren zeharkako ebidentzia izango da.\nheriotza, Iñaki Aginaga, politika\n8 pentsamendu “Iñaki Aginagaren gorazarretan”-ri buruz\nMIKEL 2021-06-02 23:57\nGarai hartako klase politikoak, gaur egungoak bezala, aintzat hartu izan balute/hartuko balute haren estrategia askatzailea, beste ataka batean ginateke, ziur.\nGuk ez dugu etsiko: Euskal Herria askatzen asmatuko dugu.\nOier 2021-06-03 13:16\nJonbi 2021-06-04 22:38\nELA – STV autonomista izan zen. Gaurko ELA, autonomista den bezala…\nJakes 2021-06-04 23:00\nGarai batean ELA, PNV edo ezker abertzale deitzen zirenak independentzia nazionalaren aritu ziren. Garai hori aspaldi joan zen.\nJakes 2021-06-04 23:02\n*independentzia nazionalaren alde.\nJonbi 2021-06-05 12:25\nAutonomiatik errepublika konfederal batera, autodeterminazioaren bitartez. Hor dago gakoa.\nJakes 2021-06-06 18:11\nIrakurri dituzu berak idatzitakoak?\nPello 2021-06-06 19:42\nEgungo ELA ez da autonomista, Jonbi, subirautzazalea baizik.


Kaleen garbiketa kontratua luzatu du Basaurik - Deia\nKaleen garbiketa kontratua luzatu du Basaurik\nEnpresa lizitatzaileetako batek zerbitzuaren esleipenaren aurka aurkeztutako errekurtsoa ebatzi arte\ni. ugarte / basauri 29.01.2021 | 00:56\nBasauriko Udalak garbiketa kontratua luzatu du. Hiriko kaleak garbitzeko, hondakinak gaika biltzeko eta garraia-tzeko eta hustubideak eta saneamendu-sarea garbitzeko zerbi-tzuaren kontratua luzatzea onartu zuten atzo osoko bilkuran. Kontratua indarrean egongo da enpresa lizitatzaileetako batek zerbitzuaren esleipenaren aurka aurkeztutako errekurtsoa ebatzi arte.\nGobernu-taldeak kontratuaren luzapen hori egin behar izan du, Basauriko herritarrak zerbitzu garrantzitsu hori gabe ez gera-tzea izan baita helburu nagusia. "Horrela, errekurtsoa ebatzi bitartean, Basauriko bizilagunek zerbitzua bermatuta izaten jarraituko dute", azpimarratu du Nerea Renteria Hirigintza, Lurralde Politika, Kontratazio eta Ingurumen zinegotziak.\nCesparekin zerbitzu hori emateko 2010eko ekainean egindako kontratua amaitu ondoren, Basauriko Udalak lehiaketa publiko bat deitu zuen kontratu berria esleitzeko datorren urteetarako. Enpresa lizitatzaileek aurkeztutako eskaintza tekniko eta ekonomikoak aztertu ondoren, Basauriko Udaleko Kontratazio Mahaiak, Enviser enpresari esleitzea proposatzen zuen txosten bat atera zuen, bere proposamenak lortu baizuen puntuaziorik altuena.\nKontratu berrian, ordura arte esleipenduna izan zen enpresako langileak subrogatzeko betebeharra ere sartu zen. Hala ere, abenduaren 22an, Eusko Jaurlaritzako Kontratuen inguruko Errekurtsoen Administrazio Organoak Basauriko Udalari jakinarazi zion Cespak, beste enpresa lizitatzaileetako batek, esleipen horren aurkako errekurtsoa jarri zuela. Horrek esan nahi du espedientea geldiarazi egingo dela ebazpena eman arte, eta, ondorioz, ezinezkoa izango dela kontratu berria aurreikusitako egunetan gauzatzen hastea, hau da, otsailaren 1ean.\nAbaroa auzoan gasolindegi bat jartzearen aurka San Miguel-Auzo Elkarteak bere izenean eta udalerriko zenbait elkarteren izenean aurkeztu behar zuen mozioa erretiratu zuten. Asteazkenean, Basauriko Udalak jakitera eman zuen bizitegi-lurzoruan gasolindegien ezarpena arautuko duela. Orain, araudi berri honen hasierako onarpenak jarduera-lizen-tziak kautelaz etetea ekar lezake. Beraz, plan berezia egin eta gero ateratzen diren ondorioek eta irizpideek "zehaztuko dute San Migelen eskatutako gasolindegi-proiektua gauzatu daitekeen ala ez", baita etorkizunean aurkezten diren beste proiektu batzuk ere.\nZerbitzu garrantzitsua. Basauriko Udalak kontratua luzatu behar izan du, udalerriko herritarrak zerbitzu garrantzitsu hori gabe ez geratzea izan baita helburu nagusia. Enpresa batek esleipenaren aurkako errekurtsoa jarri zuenez, espedientea geldiarazi egin behar izan zuen ebazpena eman arte, eta, ondorioz, ezinezkoa izango da kontratu berria aurreikusitako egunetan gauzatzen hastea, hau da, otsailaren 1ean.\nOstiralean hasiko da Bilbao Distrito Jazz jaialdiaren 21. edizioa.\nGazteei bideratutako birziklapenari buruzko kanpaina abiaraziko du Bilbok.\nIgandean jokatuko da emakumeen esku-pilotako Bizkaia Txapelketaren finala.


Azken Portua: Zarauzko Gaztetxearen alde\nXakela Gaztetxe Asanbladak batzar irekia egin zuen larunbat arratsaldean, eta 60 lagun inguru elkartu ziren batzarrean.\nOrain, Gaztetxearen aldeko atxikimendu bilketa zabaltzeari ekin dio, eta hau da ezagutarazi duten testua.\nZARAUTZ GAZTELU BELTZA\n"Oskola balitz bezala inguratzen zuen putzuak gaztelua, alderik alde.\nEnperadoreak eta haren menekoek harro erakusten zizkieten bisitariei harresi handien barnean sortu eta antolatu zituzten eraikinak eta ikuskizunak, harresien handitasunak, nolabait, denborarekin gaztelua kartzela bihurtu zuela ohartu gabe.\nBaimenik gabe ezin zen ezer egin gaztelu handi bezain eder hartan. Baimenik gabe iristen ziren bisitariengandik eta mundu arrotzetik babesteko agindu zuen enperadoreak gaztelua inguratuko zuen putzu handia sortzea, eta zazpi ilargi eta zazpi gau eman zituzten langileek egiteko hartan, harik eta gaztelua erabat besarkatzen zuten beso urtsuak agerraraztea lortu zuten arte.\nGaztelu ederra arrotzen eta etsaien eskuetatik urrunduko zuen putzu ilun eta zabala sortu zuten langileek, eta enperadoreak, gustura, debekatu egin zuen putzua baimenik gabe zeharkatu eta edonor gaztelura sartzea.\nIlargiak joan eta ilargiak etorri, ordea, putzua bizitza hartzen hasi zen. Egonean egon behar horretan, denborak, adiskideak deitzen deitu egunak eta gauak alaiagoak izan daitezen, eta ohartzerako bete zen putzua arrain gorriekin, tximeleta alaiekin eta xakel kantariekin. Eta ilargi berri asko iritsi aurretik bihurtu ziren putzuaren inguruan sortutako kontuak eta xakelen kantuak gaztelu hartako taupada koloretsuenak.\nKantu eta taupada haiek, gainera, etenik gabe entzuten ziren gazteluan, gau eta egun, eta gela altuenetaraino iritsita, enperadorearen loa ere galarazten zuten. Eta bisitariek eta arrotzek gustura ikusi eta entzuten zutena madarikatzen zuen enperadoreak, behin eta berriz, ibili ere baimendutako lekuetatik egin behar zen gaztelu hartan hura baitzen bere baimenik gabe egiten zen bakarra. Gaztelu barruan, urrearekin ordaintzen zituen bufoien, magoen, ipuin kontalarien eta dantzarien emanaldiak, baina herritarrek nahiago zituzten putzuan sortutako ekimenak eta xakelen kantuak. Askatasunak sortutakoak ziren, eta ez zen kolore haien bizitasuna ordaintzeko urrerik.\nHorregatik, haserre, putzua hustea erabaki zuen, eta bertan bizi zirenak makilatzea. Zaldi gainean Armada Beltza bidali zuen lan hura egitera, eta soldaduak gogotsu aritu ziren egiteko hartan. Behin putzua hustuta, arrain gorriak hil zituzten, tximeletak ihesera behartu, eta xakelak makiladaka hartu zituzten. Bertan akabatu zituzten batzuk, asko betiko isildu ziren, zigorraren beldurrez, eta beste asko, makilekin behin eta berriro egurtu ondoren, apo bihurtu ziren, korroka beldurgarrian, gero eta mingotsago ahotsa aldatzeraino. Eta enperadorearen zaldirik onenek ere negar egin omen zuten.\nBaina hurrengo ilargiak lasai eman zituen enperadoreak, gonbidatuei gaztelua erakutsiz eta urrearekin ordaindutako ekitaldi arranditsuak antolatuz. Gaztelua, ordea, putzutik iristen zen bizitasunik eta xakelen kanturik gabe, gero eta hutsagoa eta ilunagoa ageri zen, kolorerik gabe. Isiltasunak hartu zituen inguruak, eta gauero loak lasai hartzen zuen enperadorea.\nIlargiak pasatzen ziren, eta bazirudien ez zela ezer pasatzen, baina denbora aspertuta zegoen isiltasun harekin, eta hainbat ilgora eta gero, euriaren laguntzarekin, berriro bete zuen putzua. Euriak eta denborak arrainak, tximeletak eta xakelak ekarri zituzten berriro uretara, eta koloreek eta kantuek inguratu zuten berriro ere gainontzean gero eta ilunagoa ageri zen gaztelua.\nAbesti, kolore eta alaitasun eztanda hark kutsatuta, gazteluan bizi ziren bufoiek, magoek, ipuin kontalariek, dantzariek, zaldiek eta gorteko beste hainbat herritarrek, oraingoan putzua eta bertako lagunak bakean uzteko eskatu zioten enperadoreari. Izan ere, baimenik gabeak izan arren, kolore haiek guztiak eta xakelen kantuak ziren benetan gazteluaren taupada aske bakarrak.\nGuk ere, gazteluen ate zabalak edonorentzat zubi bihurtuta ikusi nahi ditugunok, harresietan sinesten ez dugunok, honen bidez, putzuak bakean uzteko eskatzen diogu enperadoreari, eta erasoen aurrean xakelak defendatzeko konpromisoa hartzen dugu, putzu, gaztelu eta erresuma guztietan kolore guztiek lekua izan dezaten".\nposted by Amelie at 10/17/2005 12:51:00 da tarde\nXakelakoen testua, egundokoa!\nEta aupa putzuetako xakel guztiak!\n10/17/2005 3:49 da tarde\nhori hori danon artian lortuko deu eta!!! animo danai eta mesedez parte hartu antolatzen, ospatzen, gozatzen, eraikitzen, sufritzen, parre egiten eta afaltzen!! jejee\n10/18/2005 12:03 da tarde\nazken portukua said...\nGero eta itxura hobia daka honek!\nAupa Zarauzko gaztediya!\nGaur kalian, bihar gaztetxian!!!\n10/18/2005 2:40 da tarde


Euskal Herria, Covid-19 bezain ikusezin • ZUZEU\nEuskal Herria, Covid-19 bezain ikusezin –\nUrrutiko intxaurrak hamalau, gerturatu eta hogeita lau. Txinatik COVID-19ari buruzko albisteak jasotzean, harriduraz entzuten genituen; Italiatik etorritakoekin hasi ginen kezkatzen, eta Arabarainoko jauziarekin, inoiz pentsatzen ez genuen egoera batean aurkitzen eta larritzen.\nMunduko edozein herritar egon daiteke haserre edo harro bere herriko agintariekin, baina ez, guztiak ez, euskaldunok ez. Horretarako, herriak estatu aske bat izan behar du; kudeatu ahal izateko, hain zuzen ere. Espainiako eta Frantziako gobernuak ez dira gureak, baina ederki asko erakutsi digute hemen nork agintzen duen. Lehenik, Bidasoko muga itxi ziguten eta herria zatitu. Jarraian, militarrak ibili dira hainbat euskal herritan barrena, txakurrak bere eremua txizaz markatzen duen moduan, eta, bitartean, euskal ordezkarien arteko ika-mikan galtzen gara. Oraingoan osasungintzari egokitu zaio txanda; ondoren, ekonomiari, langabeziari… eta behin eta berriro ikusi beharko dugu herri honek ez duela inolako aginterik, Euskal Herria ez dela existitzen nazioartean, autonomia eta elkargoa besterik ez baita.\nHilaren 12an Aberri Eguna ospatzekoa zen. Zer ospatu aberri batek beste bi aberriren menpe dagoenean? Egun horretarako ere ez dugu bat egiten. Hain modan jarritako “guztion artean” horrek ez omen du honetarako balio, jarrai dezagun txaloka. Bitxia da, erabat paradoxikoa, nola bultzatzen gaituzten arazo nazionalaren aurrean ezin elkartu gaitezkeenekin elkartzera gizarte arazoei aurre egiteko.\nZer duzu buruan “Euskal Herria, Covid-19 bezain ikusezin”-ri buruz\nMikelats 2020-04-08 14:05\nAdierazgarria da herri honen errealitatea argi eta gordin salatu duen Aberri Eguneko deialdi bakarra (eta lehena egin zena) komunikabideetan isilarazia izatea.\nAberri Eguna bera ere abertzaletasunaz hustu eta beste mota bateko edukiez betetzeko behar etsigarriak erakusten du proposamen batzuen errealismo falta. Horren aurrean eskertzekoa da gauzak diren bezala azaltzea, okupazioa eta “autonomiaren” gezurra agerian jarriz.\nApirilaren 12an geure ikurrak balkoietara!


Telefono bidezko deiak merkeagoak dira EBko herrialdeetatik gaur egunera arte - EBko erreportaria: EBko txostena\nEuropako herrialdeen artean telefono dei merkeagoa da, gaur egungo errealitatea\nHemendik aurrera, asteazkena, maiatzaren 10ean, EBko estatu kideen artean egindako deiak merkeagoak izango dira Europako Komunikazio Kodeari esker, Europako Parlamentuak iazko azaroan onartu zuen.\nLege berriak, deien prezioa 19 eurocenteak gehienez ere mugatzen du deien mugikorretarako eta finkoetarako ("barneko deiak" izenekoak) eta, gainera, SMS kopurua 6 eurocents gehienez ere ezartzen du. Erregelamendu hau onartzea EBk 2017-en ibiltaritzako kostuak indargabetu zituen hurrengo urratsa izan zen, EBko beste herrialde batzuetan ibiltarriz ibili diren deiak eta testuak nazio mailako tasak mugatu zituenean.\nDita Charanzová, Barne Merkatuaren eta Kontsumitzaileen Babeserako Batzordeko diputatuaren presidenteordeari: "harro gaude Europako kontsumitzaileentzako lortutakoa." Prezioak luzeegia izan dira bidegabe. Batasun bat gara eta ez dago kostu horien arrazoi logikoa. Espero dut hori Europan izandako fakturazioaren amaiera dela. "\nEuropar Batasuneko deialdiez gain, lege berriak, gainera, epe luzerako eta printzipiozko neurriak hartzen ditu barne. 2020tik abiatuta, Europako herritar guztiek banda zabaleko Interneteko konexio merkean eskubidea izango dute. Legeak eskatzen du Europako herrialde bakoitzak, bonu edo tarifa sozial baten bidez, errenta txikiak edo desabantaila duten herritarrek Interneteko konexioa jasan dezaketela.\n“Internetek utilitate gisa ikusi behar da. Energia elektrikoa edo gasa edo ura sarbidea ukatu nahi ez diogula bezala, inork ez zaio Internetera sarbidea ukatu behar duela abantaila duelako ”, gehitu du Charanzovák.\nTags: bihar eguna bihar asteazkenetik aurrera errealitate bat, Europako Parlamentuak iazko azaroan onartu zuen. Lege berria, EBko herrialdeen artean telefono dei merkeagoak, eu, ezaugarri, full-image, GSM, EBko estatu kideen artean egindako deiak merkeagoa izango da Europako Komunikazio Elektronikoaren Kodeari esker\nKategoria: Frontpage, Informatikako teknologia, EU, Europako Parlamentua, Bizimodua\n« Europako Batzordeak #5Gren inplementazioarako beharrezko azken frekuentzia banda harmonizatuko du\nBrexit: Demokraten liberalek 'boto publikoa' onartzen zuten »


12 « martxoa « 2018 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 12 martxoa 2018 17:00\nPrentsaurrekoa. ‘Monteverdi’ ikuskizuna aurkeztea\nParte hartzaileak. Khea Ziater konpainiako zuzendari Alex Gerediaga\nKontu-Emateko Planaren aurkezpena, 2015-2019 Legegintzaldiko Planean jasotako konpromisoa\nParte hartzaileak. Vitoria-Gasteizko alkate Gorka Urtaran udal gobernu taldeko beste kideekin batera\nEguna. Asteartea, martxoak 13\nEuropa biltzar-etxea, Miniature Pintxo Congressen egoitza aste honetan\nGorka Urtaran alkateak, Merkataritza eta Turismoko sailburuak eta Arabako ahaldun nagusiak inauguratu dute, gaur goizean, gastronomiaren 80 profesional bilduko dituen topaketa honen bosgarren edizioa\nGaur hasi eta datorren asteleheneraino (martxoak 14), Europa biltzar-jauregia tamaina txikiko sukaldaritzaren hiriburu bihurtu da. Bosgarren edizio honetan gastronomiaren 80 profesionaletik gora bildu ditu. Gorka Urtaran alkateak, Merkataritza eta Turismoko sailburu Alfredo Retortillok eta Arabako ahaldun nagusi Ramiro Gonzálezek inauguratu dute egitarau profesionala.\n2018ko edizioa tamaina txikiko sukaldaritzaren finkapenarena da, eta horrela frogatu du gaur goizean egitarau sozial eta ludikoaren inguruko harrera apartak, zeinak aurrea hartu dion egitarau profesionalari, eta hiriko beste leku batzuetara zabaldu den, esaterako Iradier Arenara, Azoka plazara (Abastos fundazioa) eta hiriko zenbait jatetxetara.\nAlkateak azpimarratu duenez, “Gasteizek eta Arabak argi bereziz distiratzen duten profesionalak dituzte, etxean zein kanpoan distiratu ere, baina egia da lan eta ospe hori errazago ikus daitezen erakunde, elkarte eta komunikabideen laguntza behar dutela. Gaur inauguratzen dugun honen eta antzeko biltzarrek –zeinetan profesionalak eta ikusleak elkartzen diren, emakumea omentzen den, haurrengana hurbiltzen, eta benetan duen balioa aitortzen diona tokiko produktuetan oinarritutako guneak, gure Azoka plaza kasu– ”sare esanguratsua ehuntzen laguntzen dute, garrantzitsuak sektorearent,zat baina baita hiriarentzat berarentzat ere”.\nArgentina da aurtengo jardunadi profesionaletako herrialde gonbidatua, eta lau izen ospetsu etorriko zaizkigu handik horren harira: Samanta Leske (Argentinako Gastronomiaren Institutua), Mercedes Solís (Buenos Aireseko Masticar Gastronomia Feriako koordinatzailea), Rodrigo Llanes (San Luiseko Epic hoteleko sukaldariburua) eta Javier Rodríguez (Córdabako El Papagayo jatetxea).\nHoriei bilduko zaie Paulo Airado, Donostiako Amelia jatetxeko sukaldariburu argentinarra, zeinaren eskutik etorri den aldaketa bakarra Euskadiko Michelin izarren artean; Amelia jatetxearen filosofia azalduko du, hots, bere sukaldaritzaren funtsa, tokiko produktuetan oinarritua.\nBaina Argentina ez da izango Miniaturen ordezkatutako herrialde bakarra. Erresuma batuak eta Irlandak tapei eta pintxoak ulertzeko modua ekarriko dute, besteak beste Rob Curley eta Nick Foley sukaldarien eskutik; laguntzaile izango dituzte Gorka Arrieta gasteiztarra eta Londreseko tapa-sukaldaritza espainiarraren aitzindaria, José Pizarro extremadurarra, duela hogei urtetik gora han bizi dena.\nJardunaldi profesionalak indartsu hasi dira, Mugaritzeko sorkuntzei eta pintxoekin konpartitzen duten lekuari buruzko hitzaldi batekin, jatetxe bereko I+G lantaldeko Julián Oteroren eskutik.\nEusko Jaurlaritzak Free-To-Play bideo-jokoen munduko lehenengo campus azeleratzailea jarri du abian Gasteizen, 116.000 milioi eurotik gora fakturatzen dituen sektore batean talentua eta negozioa erakartzeko\nEkimena Basquegamek sustatu du, Arabako Foru Aldundiaren eta Gasteizko Udalaren laguntzaz, gehienez sei talde elkartuko ditu Euskadiko hiriburuan, uztailetik urrira bitartean euren proiektuak gara ditzaten nazioarteko mentoreen laguntzaz\nF2P Campus Vitoria-Gasteiz nazioarteko bi adituk zuzenduko dute: Jon Beltrán de Heredia arabarrak eta Raúl Herrerok\nArtium izango da, besteak beste, Amazon, Google edo Euskaltel partner izango dituen campusaren egoitza ofiziala\nUdal Banda, Folklore Akademia, Dantza Kontserbatorioa eta Arte eta Lanbide Eskola elkartu egin dira Luis Aranburu Musika Eskolaren 25. urteurrena ospatzeko\nKategoriak: Prentsa oharrak — Etiketak: Estíbaliz Canto — Komunikazio Zerbitzua / Servicio de Comunicación — 12:30\nMartxoaren 20 eta 21ean, 200 pertsonatik gora igoko dira Principal antzokiko agertokira, Musika Eskolaren mende laurdena ospatzeko ekitaldi nagusian\nLuis Aranburu Musika Eskolaren 25. urteurreneko kontzertua dela eta, lehenengo aldiz historian Eskolako, Udal Musika Bandako, Udal Folklore Akademiako, José Uruñuela Udal Dantza Kontserbatorioko eta Arte eta Lanbide Eskolako 214 musikari eta artista elkartuko dira.\n“Kontzertua Eskolaren 25. urteurrena ospatzeko ideia ugarietako bat zen hasieran, baina udal kulturaren lankidetzaren eta egiten dugun lanaren sinboloa bihurtu da, kontzertu paregabe eta bakarra eskaintzeko asmoz, kultur eta musika hiri batek, Gasteizek, merezi duen mailakoa”, adierazi du Kultura, Hezkuntza eta Kirol zinegotzi Estíbaliz Cantok, zeina sailaren mendeko atal guztien arduradun eta Arte eta Lanbide Eskolako patronatuko kidea baita.\nHarekin batera izan dira aipatutako atalen arduradunak —Hilario Extremiana, Roberto Álvarez, Carmen Tercero eta Juan Arrosagaray— eta urteurrena bete duen Eskolako zuzendaria —Paco Galve—.\nOrotara 214 pertsona igoko dira Principal antzokiko agertokira, denen artean (antzokiaren beraren urteurrena barne) 500 urteko esperientzia batzen duten erakundeak ordezkatuz.\nKontzertua martxoaren 20an eta 21ean egingo da, 19:15ean hasita, Principal antzokian. Sarreraren prezioa sinbolikoa da, 5 euro, eta leku hauetan eros daiteke:\nPrincipal antzokiko leihatilan.\nTelefonoz: 945161045, kreditu-txartelarekin.\nKutxabank-en 24 orduko kutxazainetan (Dendaraba eta Andre Maria Zuria).\nAdinekoentzako zentro soziokulturalek “Zoriontasunaren Astea” ospatuko dute, eta herritar orori zuzendutako doako lantegiak eskainiko dituzte\nKategoriak: Prentsa oharrak — Etiketak: Peio López de Munain — Komunikazio Zerbitzua / Servicio de Comunicación — 12:14\nGaurtik martxoaren 22ra arte, adinekoentzako zentro soziokulturalek Zoriontasunaren Astea ospatuko dute eta, besteak beste, herritar orori zuzendutako doako lantegiak eskainiko dituzte: gimnastika, gorputz-jarrera egokiak, kultura orokorra, etab.\n“Zahartzea pribilegioa da, eta garrantzitsua da egiten dugunarekin ondo sentitzea, jarrera ona izatea. Bizitzako garai horri baikortasunez eta zoriontsu aurre egiten laguntzen digu horrek”, azaldu du Gizarte Politiken zinegotzi Peio López de Munainek.\nIzan ere, jardueretan parte hartzeak eta aktibo jarraitzeak zoriontsu zahartzen laguntzen dute. “Etxean geratzea aurreko belaunaldietakoen jarrera zen. Erretiroak ematen digun aukera baliatu behar dugu, astirik ez genuelako lehen egiterik izan ez duguna egiteko”, erantsi du López de Munainek.\nZoriontasunaren Astea abagune aproposa izango da zentro soziokulturaletako adinekoek egin ditzaketen askotariko jarduerez gozatzeko, eta erakusleiho egokia zentroetako bazkide ez direnak izena ematera animatu daitezen.\nBestetik, Fidel Delgado psikologo kliniko eta idazleak “Zoriontasuna eskuragarri %100ean” hitzaldia emango du martxoaren 22an (osteguna), 18:30ean, Vital Kutxa fundazioak Dendaraban duen aretoan.\nLakua-Arriagako AZSK: 10:15. Zumba.\nAranbizkarreko AZSK: 11:05. Ikasi gimnastika egiten wii-rekin.\nJudimendiko AZSK: 12:00. Kultura orokorra.\nSan Kristobaleko AZSK: 11:00. Chi kung.\nSansomendiko AZSK: 11:30. Adinekoentzako zumba.\nAbetxukuko AZSK: 10:30. Bizkarra zaindu.\nAraneko ASZK: 11:30. Gorputz-jarrera egokia.\nAriznabarreko AZSK: 10:15. Argi izan burua.\nSansomendiko AZSK: 11:15. Diseinatu eta sortu.\nAbetxukuko AZSK: 11:45.Osasun parkea\nAranbizkarreko AZSK: 18:15. “Aritz zaharra” abesbatza.\nKoroatzeko AZSZ: 10:00. Gorputz-jarrera egokia.\nSansomendiko AZSK: 11:00. Kultura orokorra.\nHerrandarren kaleko AZSK: 16:30. Paper eta kartoizko gauzak.\nPilarreko AZSK: 17:00. Zure auzoa aktibatu.\nAriznabarreko AZSK: 10:15. Chi kung.\nAriznabarreko AZSK: 11:20. Adinekoentzako aerobika.\nTxagorritxuko AZSZ: 16:00. Gimnasia energetikoa.\nUdalak 65 leku eskaintzen ditu baratzezaintzari buruzko ikastaroetan, zeinek udalaren lursail bat lantzeko aukera ematen baitute\nGasteizko Udalak gaur bertan irekiko du izena emateko epea Eraztun Berdeko udal baratzeetan baratzezaintza ekologikoari buruzko ikastaroak egiteko. Ikastaroek baratzezaintza ekologikoaren arloko prestakuntza gehien bat praktikoa jasotzeko aukera eskaintzen die 65 pertsonari, gerora familiartean denbora libreko eta autokontsumorako jarduerak garatu ahal izan ditzaten. Gainera, jardueran parte hartzen dutenek udalaren baratzeak edo laborantza-mahaiak erabiltzeko aukera izango dute. Udalak 65 leku eskaintzen ditu Urarteko baratzeetan (Abetxuku), Ingurugiro Gaietarako Ikastegiaren bitartez. Ikastaroak 20 ordu irauten du; prezioa 38 euro da, eta udal instalazioetako abonatuei, 60 urtetik gorakoei, ikasleei eta langabeei deskontua egiten zaie. Berritasun gisa, aurten laborantza-mahaiak erabiltzen irakatsiko da, bereziki mugikortasun murriztuko pertsonei begira.\n“IGIren bitartez, Gasteizko Udalak baratzezaintza hirian eta hiri ingurunean landu dadin sustatzen jarraitzen du, hiriko azpiegitura berdea osatu, elikagaien tokiko ekoizpena eta kontsumoa sustatu eta elikadura osasungarria zein aisialdi aktiboa bultzatzeko xedez. Gure ustez, horrelako jarduerak funtsezkoak dira gure gizartean zenbait kontzeptu zabaltzeko, besteak beste, elikadura-burujabetza, tokiko produktuen ekoizpena, osasunerako hezkuntza…” esan du Ingurugiro Gaietarako Ikastegiko lehendakari Iñaki Prusillak.\nUrarteko baratzeak Eraztun Berdean daude, Abetxukun. Gutxi gorabehera 5 hektarea hartzen du esparruak, eta banakako 225 lursail ditu, bakoitza 75 metro koadrokoa, gehi 600 metro koadroko baratze kolektiboa, baratzezaintza ekologikoa praktikan irakasteko edo talde zehatz batzuek erabiltzeko; ureztatzeko uraskak ditu gune osoan banatuta, eta egoteko guneak.\nIngurumenaren eta Espazio Publikoaren Saileko arduradunak jakinarazi du, halaber, Lakuabizkarreko baratzeak osatzeko lanak amaitzear direla. Mejorando Vitoria-Gasteiz Hobetuz programan hautatutako espazio berria da, eta Ekoburuz ekologia eta kultura elkarteak kudeatuko du, LakuaKoLore proiektuaren bidez. Laborantzarako 5.000 metro koadro dira, eta Irati eta Ori kaleetatik sartu ahalko dira oinezkoak. Espazio Publikoaren Zerbitzuaren kalkuluen arabera, bost lanegunetan burutuko dute obra, eguraldia lagun.\nBestetik, Gasteizko udalerrirako nekazaritzako elikagaien eredu iraunkorrago bat sustatzeko politiken barruan, hiriko taldeen artean baratzezaintza, lorezaintza eta frutagintza sustatzeko zerbitzua eskaintzen du Udalak. Programa horrek 11 ekimen kolektibori (500 pertsonatik gora) lagundu zien. Aurten berriro eskainiko da zerbitzua, lantegi, bilera eta jardunaldiak antolatuz. Besteak beste, martxoaren 16an eta 17an, Hiri Baratze Kolektiboen II. Jardunaldia egingo da. Ostiralean, Lakuako lursail berria bisitatuko da, eta adinekoen zentro batean egindako esperientzia ezagutuko. Larunbatean, zenbait esperientzia ezagutaraziko dira, eta “Hezkuntza, gizarte eta terapia baratzezaintza” lantegia eskainiko da. Interesdunak Ingurugiro Gaietarako Ikastegiarekin jar daitezke harremanetan.


600 kilo batu dituzte Ekoetxea Urdaibaiko bilketa solidarioan - Busturialdeko Hitza : Busturialdeko Hitza\nEkoetxean batutakoa Kooperako kamioian sartzen. Argazkia: Ekoetxea Urdaibai\nHerritarren solidaritateari esker, beste urte batez, gehitu egin da Ekoetxea Urdaibaiko bilketa solidarioan batutakoa. Bilketa solidarioaren gunea urtarrilaren 23an zarratu zuten, eta zenbaketa egin ostean, guztira, 600 kilo batu dituzte; horietatik, 400 kilo jostailuak izan dira eta 200 kilo arropa.\nEkimenak helburu bikoitza duela diote; alde batetik, kolektibo behartsuenekiko laguntza eta solidaritatea adieraztea, eta bestetik, batzuentzat erabilgarriak ez diren materialak birziklatzea eta berrerabiltzea.\nBusturian batutakoa irabazi asmorik gabeko Koopera Ingurumen Zerbitzua elkarteak jaso du. Koopera giza ekimena sustatzen duen kooperatiba eta enpresa taldeak osatzen dute. Aipatu elkarteak ingurumen babesa eta giza berrikuntzaren inguruko ekintzak sustatzen ditu, eta era berean, bazterketa egoeran edo arriskuan dauden pertsona horien laneratze eta gizarteratzea bilatzen du.\nEkoetxea Urdaibaik eskerrak eman gura dizkie solidaritatea agertu duten guztiei.


350 igerilari bihar Txantxiku sariaren bila - Oñati - Goiena.eus\n350 igerilari bihar Txantxiku sariaren bila\nOihana Elortza 2014-06-13 11:23\nIgeriketako Txantxiku saria jokatuko dute bihar, zapatua, arratsaldean Zubikoako igerilekuan. 350 igerilari inguru izango dira lehian, tartean Aloña Mendi taldeko 55.\nGipuzkoako bederatzi taldek, Bizkaiko batek eta Logroñoko beste batek hartuko dute parte eta igerilariak benjamin, alebin eta infantil mailakoak izango dira, azken horretan mutilek hartuko dute parte bakarrik.\nTxapelketa 15:30ean hasiko da eta estilo guztietan egingo dute igeri, bakoitzak berean. Bukaeran sari banaketa izango da kantxa urdinetan. Estilo bakoitzean, denbora onena egin duenak jasoko dut domina. Adin bakoitzeko onenek ere trofeo bana izango dute.\nIgeriketa txapelketagatik, baina, igerilekua itxita egongo da zapatu arratsaldean erabiltzaileendako: 13:30ak arte egongo da zabalik. Domekan, berriz, udako ordutegia izango du, 08:00etatik 20:00ak arte.


Baztan-Bidasoa Turismo Elkargoa sortu dute - Erran.eus\nBaztan-Bidasoa Turismo Elkargoa sortu dute\nBertiz Partzuergo Turistikoa osatzen zuten elkarte pribatuek osatuta martxoaren 26an egin zuen lehenengo zuzendaritza batzordea\nBertizko Partzuergo Turistikoa osatzen zuten elkarte pribatuek martxoak 12an egindako Asanbladan bere bazkideei turismoa elkar lanean garatzen segitzeko proiektua aurkeztu zieten: “Baztan-Bidasoa Turismoa” izeneko elkargoa, estatutuak eta 2015 urtean zehar garatzeko hainbat proiektu eta proposamen. Martxoaren 31n egin zuten aurkezpen publikoa Bertizen.\nMirentxu Goienetxe (Hiruak Bat Landa Etxeak), Belen Urrutia (Hotelak), Mikel Albisu (lehendakaria), Iriber Arangoa (Zerbitzuak) eta Ruben Garate (Jatetxea), Elkargoaren aurkezpenean.\nBaztan-Bidasoa Turismo Elkargoa Bertizko Landa Turismo Zentroan du bere egoitza (orain arte Partzuergoarena zena), Nafarroako Gobernuarekin zesioa hitzartu eta gero. Elkargo berria bortz elkarte hauek osatzen dute: Hiruak Bat Landa Etxeak, Apartamentuak, Hotelak, Jatetxeak eta Zerbitzuak (Jarduerak, Aterpetxeak eta Kanpinak). Elkargoak Bertiz Partzuergo Turistikoaren ikurra mantenduko du, «promoziorako egokia eta 22 urtetan Bertiz Partzuergotik egindako lan bikaina irudikatzen duelako. Gauza bera egin dugu telefono zerbitzuarekin, gure bazkideei eta klienteei zerbitzua eta atentzioa errazteko». Halaxe, Bertiz Partzuergoaren web gunea mantenduko dute, baina informazioa www.baztan-bidasoa.com dominioarekin kudeatuko da. Martxoak 12ko asanblandan Zuzendaritza Batzordea hautatu zen ere, zazpi kidek osatuta: lehendakaria (Mikel Albisu), lehendakariordea (Marijose Iparragirre) eta elkarte bakoitzetik kide bat, boto ponderatua dutelarik. Zuzendaritza Batzordeak martxoaren 26an egin zuen bere lehenengo batzarra, estatutuei azkeneko ikutuak emateko eta Asanblandan onartutako aurrekontuen proposamena aurrera ateratzeko, «Turismo Departamentuko dirulaguntzen deialdia bertan dugu eta». Aurten honako proiektuei eman zaie lehentasuna:\nwww.baztan-bidasoa.com webgunea hobetzea eta egokitzea.\nErreserba Zentrala eta Informazio Zerbitzua garatzea.\nTurismo Ferietan eta Ekitaldietan parte hartzea.\nBaztan-Bidasoan bisita gidatuak antolatzea.\nBidasoako Bide Berdearen dinamizazioa.\nEhizari buruzko Jardunaldi Gastronomikoak.\nBestelako proiektu pribatuak laguntzea eta promozionatzea.\nProiektu guzti hauek garatzeko teknikari bat kontratuko da, maiatzetik aurrera eta Bertizko bulegoan arituko dena, hasieran egun erdiko kontratuan. «Elkargoaren ateak zabalik daude, ez bakarrik pribatuei, udalei eta bertze entitateei ere, Baztan-Bidasoan turismoa elkar lanean garatzeko. Epe laburrean hainbat entitaterekin bilerak eginen ditugu, gure asmoen berri emateko».\nProzesu honetan Hiruak –Bat Landa Etxeen Elkarteak paper garrantzitsua izaten ari da, «egitasmoa martxan jartzeko lehenengo kontaktuak eta oinarri legala Hiruak-Baten izenean egin baita, berari esker lortu baitugu orain dela 3 hilabete galdua zegoen proiektua neurri handi batean errekuperatzea eta ilusioa berpiztea».\nAste Sainduko festak gainean dira eta eskualdeko turismo sektorea lanpetua dabil, baina oso konszientea promozioan segitu behar dela: «Baztan-Bidasoa destino turistiko ezaguna da, baina bere promozioan eta hobekuntzan segitu behar dugu, gure bazkideei lehentasuna emanez, inork ez digu ezer oparituko. Horregatik Madrid-Fitur, Iruñea-Navartur eta Donostia-Sevatur ferietan izan gara, Nafarroako Gobernuak antolatutako instalazioetan; eta Bilbora eta bertze lekuetara ere joanen gara, klientea erakartzeko atentzio zuzena oso garrantzitsua delako».\nBaztan-Bidasoa Turismo Elkargoak bereziki eskartu nahi die Turismo Departamentuari eta teknikariei, eta Anapeh elkarteari eratze prozesu honetan eskeini dioten laguntza eta eskuzabaltasuna.\nMikel Albisu-"Baztan-Bidasoa Turismoa" Elkargoa 1\nMikel Albisu-"Baztan-Bidasoa Turismoa" Elkargoa 2\nBaztan Bidasoa Turismo Elkargoari buruz solasean


'Trena Eskoriatzan' erakusketa ikusgai - Eskoriatza - Goiena.eus\n'Trena Eskoriatzan' erakusketa ikusgai\nImanol Beloki 2016-10-05 12:50\nEskoriatzako estazio zaharra. Arrasateko Udal Artxiboa\nVasco-Navarro Eskoriatzara estreinakoz iritsi zeneko mendeurrena bete da martitzen honetan, eta gertaera hori gogora ekartzeko, Trena Eskoriatzan erakusketa ireki berri da Ibarraundi museoan.\n1916-1967 bitartean Vasco-Navarrok Eskoriatza komunikatu zuen, trenak Donostiara, Gasteizera eta Bilbora joateko aukera eman baitzuen. Eskoriatza isolamendutik atera eta komunikazio sarean integratu zen. Garraio sistema hobetzearen ondorioz, bidaiari eta merkantzien fluxua suspertu egin zen, eta eskoriatzarrei aukera berriak zabaldu zitzaizkien. Erakusketa XIX. mendearen bukaera eta XX. mendearen erdialdea bitartean kokatzen da. Hau da, ferrokarrila Eskoriatzara ekartzeko lanak hasi zirenetik trena desagertu zenera arte. Urte haietan zehar trenaren inguruan izan ziren gertaera garrantzitsuenen berri ematen da, egunkarietan argitaratutako berri eta argazkien bidez.\nAipatutako informazioarekin eta argazkiekin batera hainbat debagoiendarren testigantzei buruzko proiekzio txikiak ere prestatu dira. Ahotsak-ek egindako bideoan, Eskoriatzako Jose Azkarate, Bernabe Errasti, Rufino Segura, Juanita Uribe eta Jose Pagalday, Arrasateko Joxe Arriaran eta Aretxabaletako Pilar Azkarretazabalek trenaren inguruko kontakizunak egiten dituzte. Bestalde, Kepa Elejosteren aitak Vasco-Navarroren azken bidaia grabatu zuen, eta bideo hori ere proiektatuko da Trena Eskoriatzan erakusketan. Bideo, argazki eta informazioaz gain, garai hartako treneko langileen uniformeak eta tren geltokietan erabiltzen ziren hainbat bitxikeria ere ikusi ahal izango dira erakusketan.\nAzaroaren 4a bitartean egongo da erakusketa ikusgai eta ordutegia honako hau izango da: urriaren 4tik urriaren 14ra 12:00etatik 14:00era eta 17:00etatik 19:00etara. Urriaren 17tik azaroaren 4ra 12:00etatik 14:00era. Arratsaldeetan eta asteburuan itxita egongo da, berriz.\nTrenbide zaharretik ibilaldia\nUrriaren 12an, eguaztenean, berriz, ibilaldia egingo da Eskoriatzako trenbide zaharretik. Gatzagatik Eskoriatza 15 kilometrotako bidea egingo da. Irteera 09:15ean izango da Eskoriatzako erdiguneko autobus geltokian eta interesa nahi duen edonor bertaratu daiteke. Informazio gehiago eskuratu nahi duenak, berriz, Ibarraundira edo kiroldegira deitu beharko du.\nHitzaldia urriaren 19an\nUrriaren 19an, 18:30ean, Javier Susok, Vasco-Navarro trenaren historian aditua denak, hitzaldia egingo du Ibarraundin. Susoren aitak 30 urtez egin zuen lan trenean, eta Nafarroan Vasco-Navarro ferrokarrilaren lagunak elkartea sortu zenean, duela hogei urte, izena eman eta ordutik obsesio bilakatu da beretzat. "Hitzaldian, urtetan bildutako istorioak, testigantzak, dokumentuak, argazkiak… ekarriko ditut. Baina batez ere, trenean lanean ibili zirenen bizitzaz hitz egingo dut. Trenean lan egiten zutenen arteko elkarbizitza, egiten zituzten tranpak… azalduko ditut, besteak beste".\nLokomotora idi-gurdi batean eramaten:\n'Trena Eskoriatzan' erakusketan ikusi daitekeena\nImanol Beloki 2016 urr 05 Eskoriatza\nVasco-Navarro Eskoriatzara estreinakoz iritsi zeneko mendeurrena bete da martitzen honetan, eta gertaera hori gogora ekartzeko, Trena Eskoriatzan e...


Ekialdetik datozen elikagaiak menderatzeak dakarren arriskuaz ohartarazi du FAOk | Consumer\nEkialdetik datozen elikagaiak menderatzeak dakarren arriskuaz ohartarazi du FAOk\nNazio Batuen Nekazaritza eta Elikadurarako Erakundeak (FAO) Mendebaldeko herrialdeei ohartarazi die arriskutsua dela Ekialdeko elikagai inportatuen mendekotasuna. Bere iritziz, mendekotasun hori elikagaien segurtasunerako mehatxua izan daiteke, batez ere fruta eta barazkiena, Europar Batasuna baita kanpo-merkatu nagusia.\nFAOk Ekialdeko herrialdeei (Aljeria, Libano, Maroko eta Irango Errepublika Islamiarra) eskatu die beren gaitasun instituzionala garatzeko eta sendotzeko, elikagaien kaltegabeari eta kalitateari buruzko nazioarteko arauak betetzeko. Halaber, proposatzen die nekazaritzako eta nekazaritzako eskualdeko merkataritzari prozedura eta erakunde oztopoak kentzeko, eta eraginkortasuna, eraginkortasuna eta gardentasuna hobetzeko, merkataritza errazteko neurriak areagotuz eta arauen eta kalitatearen kontrola hobetuz.\nEra berean, elikagaien, nekazaritzako merkataritzaren eta, oro har, merkataritzaren arloko politikak bermatzeko eskatu die herrialde horiei, nekazaritzako merkataritza-sistema bidezkoa eta merkatura bideratua erabiliz elikagaien segurtasuna sustatzeko.\nFAOk, bestalde, laguntza teknikoa ematen jarraitzeko konpromisoa hartzen du, Ekialde Hurbileko eta Afrikako Iparraldeko Nekazaritza Politiken Eskualde Sarea ezartzeko eta nazioarteko merkataritzaren eta Munduko Merkataritza Erakundearen (MME) betekizunei buruzko nekazaritza-politikaren analisiaren esparruan gaitasun nazionala indartzeko.\nAzkenik, beren jarduera indartzeko eskatu die Codex Alimentarius-en eskakizunetara eta MMEren akordioetara, neurri sanitario eta fitosanitarioei eta elikagaien salerosketari lotutako Jabetza Intelektualaren Eskubideei buruz.\nelikagaiak mendekotasun oriente-eu


"Gizonek idazten dute historia eta gauzak beren erara kontatzen dituzte"\nBakarne Atxukarro. Emakume biografien biltzailea\nKazetaria da eta, gainera, haurrentzako nahi dituen ipuinak aurkitu ezinik, horiek idazteari ekiten dion ama. Euskal mitologia eta emozioez gain, historian barrena isilpean gelditu diren emakume bide urratzaileen biografiak biltzeari ekin dio azkenaldi honetan.\nKazetaritzak ekarri zintuen Irundik Iruñera?\nBai. Ikastera etorri nintzen. Egia esan karrera amaituta aukera izan nuen Irunera itzultzeko, aita kazetaria nuen eta publizitate arloan berarekin lan egin nezakeen, baina nahiago izan nuen Iruñean geratu, probatzeko eta baita amodio kontuengatik ere.\nKazetari gazteen baldintza prekarioak ezagutu zenituen bete-betean, ezta?\nHala da. Ezkaba aldizkarian hasi nintzen publizitatean eta erredakzioan. Ondoren Vivir en Barañain eta EGN enpresak Nafarroa osoan egiten zituen beste aldizkari txiki askotan ere aritu nintzen. Menperatzen ez nituen gaiez idaztea egokitzen zitzaidan askotan. Ribera alta aldizkarian, adibidez, Azkoienen, nire lehen lana zezenketen orria egitea izan zen, eta nik ez nekien ezer. Club taurinora joan nintzen eta eskatu nien, mesedez, laguntzeko nik ez nuelako ideiarik ere. Urtetan Tafalla, Cadreita… herri askotan ibili nintzen. Garai hartan udal ia guztiak UPNkoak ziren. Euskara erabat arrotz egiten zitzaien eta erredakziora deitzen zutenean galdetzen zuten ea “la Carmen” bazegoen.\nHasieran Erriberan ate guztiak itxita nituen, eta tematu nintzen lortu behar nuela errespetua eta areago maitasuna. Jende honek ikusi behar du euskaldunak jatorrak garela, pentsatu nuen. Eta nolabait lortu nuen. Ni haientzat nintzen “la vasca pero maja”. Modu berean lortu behar dugu jende guztiak ikustea emakumeok baditugula indar-gune asko mundu hau hobea egiteko.\nGustura ibili nintzen zortzi urte eta erdi inguru. Gero Canal 4 telebistan eta COPE irratian publizitatean eta erredakzioan egin nuen lan.\nNik beti esaten dut hau afizio polita dela eta ogibide kaxkarra. Miseria hutsa da, baina horretan gabiltzanok gustukoa dugu eta hori da gure kondena. Nik ez dakit besterik egiten.\nBarañain Auditorion hamar urte pasatxo komunikazio bulegoan eta orain Iruñerriko Mankomunitean. Nolakoa da komunikazio instituzionala?\nOso anitza. Hemengo lana ez da bakarrik prentsa oharrak idaztea. Nik Barañainen kartelak egiten nituen, artistekin hitz egin, sare sozialak kudeatu, aurkezpenak, egitarauak antolatu… Eta orain eko-blog batean idazten dut, barneko komunikazioa, sare sozialak, prentsaurrekoak, asanbladak eta erakundeekiko harremanak kudeatzen ditut.\nNik beti oso kontuan hartzen dut pertsonekiko hurbiltasuna. Nire ustez kazetariak umila izan behar du eta beti egon behar du ikasteko prest. Eta ezinbestekoa da istorioak kontatzea gustukoa izatea, noski, azken finean hori baita kazetaritza. Honengatik ere bilatzen ditut aukerak nire gustuko gauzak liburuetan kontatzeko.\n"Hasieran Erriberan ate guztiak itxita nituen, eta tematu nintzen: jende honek ikusi behar du euskaldunak jatorrak garela. Eta nolabait lortu nuen. Ni haientzat nintzen ‘la vasca pero maja’ ”\nBetidanik egin izan dut niretzat oso terapeutikoa delako. 10 urterekin idatzi nuen nire lehen ipuina eta ahizpari oparitu nion. 14rekin nobela bat idatzi nuen barruan nuena ezin nuelako bestela erakutsi eta semeak jaio zirenean ikusi nuen gauza pila zeudela esateko eta irakasteko, eta ipuinak bide ezin hobeak direla horretarako. Nik ez ditut istorioak sortzen. Inguruan begiratu eta ikusten dudana kontatu baino ez dut egiten.\nEtxean harreman estua izan dugu beti mitologia eta kondaira zaharrekin, baina semeek, ordea, ez zekiten Ama Lurra nor den edo eguzki loreak zertarako jartzen diren etxe atarian. Haientzat nahi nituen ipuinak ez nituen aurkitzen eta gauza bera gertatzen zitzaion nire lagun Izaskun Zubialde irakasle irundarrari. Horregatik hasi ginen idazten. Duela sei urte izan zen hori. Berehala ikusi genuen inguruko jendeak ere nahi zituela euskal mitologiari buruzko gure lanak irakurri, baina autoediziorik egiteko dirurik ez genuenez Amazonen jarri genuen dena doan deskargatzeko moduan eta hizkuntza desberdinetan. Pasada bat izan zen eta hiru egunean 12.000 deskarga izan genuen. Abenduan izan zen hori eta urtarrilean, toki pila batean agertu ondoren, Denonartean argitaletxea harremanetan jarri zen gurekin liburua plazaratzeko. Guk ez genuen ezer espero, horregatik etorri den guztia oparia izan da guretzat.\nHandik gutxira EHUrekin hitzarmen bat sinatu genuen haiek gure lanen ingelesezko itzulpenak egiteko eta bertsio horiek ere asko mugitzen dira interneten. Ondoren mitologia ipuin gehiago, Tartalo, Basajaun eta Olentzeroren liburuak idatzi eta argitara emateko aukera izan genuen Denonartean eta Txalaparta argitaletxeekin. Hurrengo urtean mitologia sail honetako laugarren alea aterako dugu. Oso harrera ona izan dute eta sei urte pasata, aurten ere Durangon dezente saldu dira, adibidez.\nBalioak eta emozioak ere landu nahi ditugu eta horrela idatzi genituen Lekim eta Sumendi bat baratzean. Lekim nire seme Mikelek sortu zuen. Txikitan beti esaten zuen haserretzen denean suzko bola moduko bat sentitzen duela barruan eta hori kanporatzeko nahiak oihu eta zalaparta egitera bultzatzen duela. Nik hobeto ezin dut azaldu.\nEta emakumeen gaiari zergatik heldu zenioten?\nHori ere oso modu naturalean sortu zen. Izaskunek alaba nerabe bat dauka etxean eta hasi ginen pentsatzen zer egin genezakeen gazteei genero berdintasunaz eta norberaren buruaz harro sentitzeaz hitz egiteko. Horrela sortu zen Sarerik gabe. Historiak emakume izena dauka, Euskadi Sarietan finalista izatera iritsi zen lana. Bada garaia anonimotasunean dauden historia egin duten emakume asko historiaren barruan lekua izaten hasteko. Gure inguruko emakumeak bildu genituen, izenez ezezagunak kasu askotan, baina beren garaian garrantzi handia izan zuten gauzak egin dituztenak.\nEmakume horiei egindako omenaldia da liburu hau eta, aldi berean, iraganeko edozein garai hobea izan zela uste duten gazte guztiei egindako arreta dei bat.\nInma Shara orkestra-zuzendaria, Ainhoa Arteta sopranoa, Maialen Lujanbio bertsolaria edo Bixenta Mogel euskarazko lehen idazletzat jotzen dena dira liburu honetako protagonista batzuk. Baina badira ere profil anonimoak, hala nola herri oso bati jaiotzen lagundu zion emagin batena, edo gerrako espioi bat, edo aduanetako agente bat…\nEz da ahaztu behar gizonek idazten dute historia eta gauzak beren erara kontatzen dituztela. Liburu honek esan nahi die neskei ez dela beharrezkoa munduan emakume ezohikoen bila ibiltzea, haietako bakoitza ezohikoena delako. Haien burua balora dezatela nahi dugu.\nEta orain Gizalabak kaleratu duzu. Zer da lan hau?\nEuskal Herriko eta kanpoko beste hainbat emakumeren biografiak landu ditut azken bi denboraldietan, astero, Euskalerria Irratian. Marie Curie, Virginia Wolf, Kattalin Agirre, Greta Thunberg… Antzinako emakumeak eta egungoak. Emakume bitxiak eta paregabeak. Orain, konfinamenduan, paperera ekarri ditut hauen guztien istorioak itzalpean ez geratzeko eta lau haizetara hedatzeko helburuarekin. Irratiko podcastak eginak zeudenez, liburuarekin lotu ditut QR kodeen bidez. Gainera irratirako opari moduan egin nahi nuen. Haiek nigan jarritako konfiantza eskertu nahi nuen eta horregatik diru etekin guztiak irratirako izango dira.\nEmakumeen bidea ez da batere erraza izan baina pixkanaka badoa. Historian zehar gizonezkoek kontatu izan dute beti egin dutena eta emakumeok, aldiz, egiten duguna ez dugu adierazten. Baina gauzak aldatzen ari dira, aldatzen ari gara. Lehen emakume indartsuak gizonak bezalakoak irudikatzen ziren, baina titiekin eta orain, aldiz, konturatzen ari gara indar-gune sendo eta propioak ditugula eta agerian jarri behar ditugula.\nNik uste dut sentiberatasuna eta beste ikuspuntu bat emateko gaitasuna. Oro har praktikoagoak gara, baina, aldi berean, sentimenduak bazterrean utzi gabe jokatzen badakigu. Babes emaileak gara eta barruko mundu aberatsa dugu. Ez dut esaten gizonak baino gehiago garela, baina gutxiago ere ez. Emakumeak beti aldatzen ari gara, bizitzan zehar etapa desberdin asko izaten ditugu eta hori gizonei ez zaie berdin gertatzen. Beti kontuan hartzen ari gara gauza pila bat eta hori ona da. Halere ez dut uste lehiaketa bat egin behar dugunik zein den hobea demostratzeko. Guztiok beharrezkoak eta onak gara.\nNi hasi naiz emakumeei buruz idazten konturatu naizenean emakumea naizela. Orain arte nire lanean igualtsu izan naiz, baina orain gizonen mundu batean ari naiz eta konturatu naiz ni emakumea naizela. Horregatik hitz egiteko premia sentitu dut eta nire ustez hori ez da ona. Gabezia hori konpondu beharra dago. Gizonek ez dute haiei buruz hitz egiteko beharrik sentitzen. Hor falta da zer edo zer. Administrazioan, enpresetan daudenak gizonak dira, baina aldatzen ari da eta beste biderik ez dago. Pixkanaka hasiko gara igotzen. Nik ez nuke kopiatuko gizonek pentsatutako mundua, nik uste dut gure ahalmen propioak ditugula. Tresna berberak ezin ditugu erabili eta denon artean lortu behar dugu mundu hobe bat, ez batzuk besteen kontra jarrita.\n"Lehen emakume indartsuak gizonak bezalakoak irudikatzen ziren, baina titiekin eta orain, aldiz, konturatzen ari gara indar-gune sendo eta propioak ditugula eta agerian jarri behar ditugula”\nFeministatzat hartzen duzu zeure burua?\nNik ez, baina batzuek halakotzat hartzen naute. Nik ez dut emakume izatearen kontzientziarik, eta horretaz konturatzen naizenean haserretu egiten naiz, norbaitek gogorarazi didalako. Denok pertsonak gara eta kito. Pertsona xume langile bat eta ama bat besterik ez naiz ni.\nEtorkizunari begira, zein da emakumeon erronka nagusia?\nBelaunaldi berriei hau dena transmititzea, baina dena ez dago gure esku. Konfinamenduan izututa gelditu naiz ikustean nola joan garen atzeraka. Emakumea berriro gelditu da etxean ardura handiekin, familia, etxea, zaintza, lana, ikasketak…. Den-dena guretzat. Konfinamendua ez da guztiontzat berdina izan eta hori serio pentsatu beharra dago.\nAmazonekin plazaratu duzu azken liburu hau eta horregatik kritikatua izan zara…\nNiretzako penagarria izan da batzuek eman duten erantzuna. Nik liburu hau egin nuen irratiari aukera hau eman izana eskertzeko asmoz eta bide batzuk arakatzeari ekin nion. Zailtasun handiak topatu nituen lehen unetik. Auto-ekoizpena egiteko zuk aurreratu behar duzu dirua, liburuak gordetzeko biltegi bat behar duzu eta salmenta puntuak bilatu. Ni ezin nintzen horretan sartu eta ezin nion irratiari lan hori eman. Gainera irabazi guztiak irratirako izan zitezen nahi nuen. Argitaletxe batekin lan egiten baduzu %10 baino ez duzu jasotzen eta gainera ez da batere erraza lortzea zure lana kaleratzeko prest egon daitekeen norbait. Hau dena ikusi ondoren, errazena Amazonen aukera iruditu zitzaidan. Jendeak on-line deskarga dezake lana nahi duenean eta paperean hartu nahi izanez gero etxera bidaltzen diote 15 euroan. Konfinamendu egoera honetan ez zitzaidan gaizki iruditu eta gainera diruaren heren bat irratira zuzenean bideratzeko aukera ematen zidan. Horregatik guztiarengatik erabaki nuen Amazonera igotzea. Nire intentzioa ona zen. Badakit Amazon orain deabrua bezalakoa dela, baina gauza onak ere baditu. Har ditzagun gauza onak, geure inguruko dendak eta zerbitzuak ahaztu gabe. Nik ez dut batere gustukoa Amazonen eredu zapaltzaile hori, baina konfinamendu honetan erabili dut eta nik bezala jende askok, eta onartu beharra dugu.\nPertsona batzuek zailtasun horiek guztiak eta arrazoi horiek guztiak ikusi nahi ez izateak penatu nau. Gaizki ikusten dut kritika hutsean gelditzea, batere irtenbiderik eman gabe.\nBakarne Atxukarro Estomba. Irun, 1974\nKazetaritza ikastera Iruñera joan eta bertan gelditu zen. EGN Comunicación taldeko aldizkari txiki askotan, COPE irratian eta Canal 4 telebistan aritu ondoren, Barañain Auditorioko komunikazio arduraduna izan zen hamar urtez. Gaur egun Iruñerriko Mankomunitateko komunikazio bulegoan egiten du lan. Seme bizkiak jaiotzean hasi zen haurrentzako ipuinak idazten: Euskal Mitologia I eta II, Tartalo, Basajaun, Olentzero eta Mari Domingi, Sumendi bat baratzean eta Lekim liburuen egilea da Izaskun Zubialde eta Asun Egurzarekin elkarlanean. Historian izan diren ezagutu beharreko emakumeen inguruan bi lan argitaratu ditu: Sarerik gabe eta Gizalabak. Bigarren honetan Euskalerria Irratian azken hiru denboralditan eginiko kolaborazioak bildu eta QR kodeen bidez testuak eta irratiko podcastak uztartu ditu. Bidasoa eskualdeko idazleen Oskarbi Kultur Elkarteko presidentea da. Martxoan helduentzako bere lehen eleberria kaleratuko du, honetan ere emakumeen ahalduntzea ardatz hartuta. Euskaldunberria eta hiztun bikaina.\nKanal hauetan artxibatua: Kazetaritza | Feminismoa | Euskal literatura | Nafarroa | Irun


Mobilizaziorako deia migrante baten azken heriotza salatzeko | Euskal Herria | KAZETA\n2021 AZA. 20 - 20:00h\nMobilizaziorako deia migrante baten azken heriotza salatzeko\nEtorkin gazte baten gorpua atzeman dute azaroaren 20an Endarlatsan. Irungo Harrera Sarearen ustetan, heriotza berri hau «ekidin zitekeen». Elkarte ezberdinek astelehen huntarako jende kate bat antolatu dute Bidasoaren bi aldeetan.\nAtzo, igandearekin, ehunka lagun atera ziren karrikara Irunen. © Andoni CANELLADA / FOKU\nPertsona baten gorpua atzeman zuten azaroaren 20an Bidasoa ibaian, Irunen. Eusko Jaurlaritzako Segurtasun Sailak jakitera eman zuenez, hegoafrikar jatorriko pertsona bat zen. Sei hilabetetan hirugarren hildakoa da ibaia igerian gurutzatzen entseatzean. Gorpuak ez zuen kriminalitate-zantzurik, eta identifikatu ahal izateko dokumentuak agertu ziren, Segurtasun Sailetik jakinarazi zuenaren arabera.\nMigranteen egoera salatzeko eta haien bidean segurtasun neurriak hartuak izan daitezen aldarrikatzeko, mobilizaziorako deia egin dute astelehen honetarako Bidasoaren bi aldeetan. Jende katea arratsaldeko 19.00etan hasiko da Santiago zubian, kandelekin eta suziekin lagundurik. Deitzaileen artean dira Etorkinekin, Elkartasuna Larrun, Bidasoa Etorkinekin, La Cimade, Diakite eta Irungo Harrera Sarea.\nBezperan, ehunka pertsona bildu ziren eguerdian Irungo Herriko Etxearen aitzinean, Bidasoa ibaia zeharkatzen saiatzen ari zen pertsona migratzailearen azken heriotza salatzeko. Egoera berean azken sei hilabeteotan hildako hirugarren laguna da. «Azaroaren 8an jakinarazi genuen jada baldintza guztiak betetzen ari zirela migratzaileak Europa iparralderanzko bidaian beharrezkoak ez ziren arriskuak hartzera bultzatzeko», adierazi zuen Irungo Harrera Sareak.\nSarearen iritziz, Irunera iristen diren migratzaileei «ez zaie eman behar zaien harrera ematen», eta boluntarioen sare horrek egiten du «erakundeek egin beharko luketen lana». Adierazpenok Josune Mendigutxia kolektiboaren bozeramaileak egin zituen atzoko kontzentrazioan. Bertan, pankartak zabaldu zituzten bildutakoek, besteak beste, “Ez heriotza politikei, ez arrazismoari”, ”Zirkulazio askatasuna” edo “Ez dira heriotzak, hilketak dira” leloekin.\n«Ariman min egiten digu, baina izandako heriotzak ez gaitu harritu, bagenekien gertatuko zela, eta salatu egin genuen. Erakundeei eskatzen diegu prentsan saltzen duten harrera bete dezatela, gauza bat baita saltzen dutena eta beste bat benetan gertatzen dena», nabarmendu zuen Mendigutxiak. Bozeramaileak azpimarratu zuenez, «mugako blokeoa izugarria da, eta migratzaileak bide txarrenetara bultzatzen ditu».\n«Ez dira istripu isolatuak»\nLAB sindikatuak ere bat egin du astelehen huntako deialdiarekin. «Migrazio politika, mugen militarizazioa, pertsonen zirkulazio askerako giza eskubidearen urraketa, etnia- eta arraza-profilaren araberako kontrol selektiboak, “beroan egindako” itzulketak eta Espainiako estatuko atzerritartasun-legea dira egoera honetako erantzule zuzen eta zeharkakoak», salatu du ohar bidez.\nGaineratu duenez, «ez dira istripu isolatuak, maizegi gertatzen dira. Gure herria bortxaz zatitzen duen muga, transitoan dauden pertsona migranteentzat heriotzaren muga ere bilakatu da».\nSindikatu abertzaleak Hego eta Ipar Euskal Herriko administrazioek migrazio-zirkulazio horretan biktima gehiago saihestea eskatu du eta bidenabar, «Babes Europa delakoa arbuiatu eta salatzen dugu, milaka langile migratu eta arrazializaturen oinarrizko eskubideak ustiatzen eta urratzen dituen bitartean, politika hiltzaile eta zigorgabe baten esku uzten dituelako».\nAzken hilabeteetan zazpi hildako\nMigrantearen gorpua paddle surf egiten zuen kirolari batek atzeman zuen eta 11:00ak aldera eman zuen abisua, uretan gorpu bat zegoela jakinaraziz. Suhiltzaileak eta Ertzaintza bertaratu ziren, baita helikopteroz ere, eta gorpua berreskuratu zuten. EAEko Poliziak ikerketa abiatu du hildako pertsona identifikatu eta gertatutakoa argitzeko.\nOroitarazi behar da azken hilabeteetan zazpi direla, orotara, Euskal Herrian bizia galdu duten etorkinak. Iragan hilabeteetan, Bidasoa igerian pasa nahi izan zuten bi etorkin zendu ziren eta beste baten gorpua atzeman zuten bere buruaz beste egin ondotik. Gainera, urrian, hiru etorkin hil ziren Ziburun, trenak harrapaturik.


Serafin Basauriren omenezko bazkarirako izen-ematea — Eibar.ORG | Eibarko peoria\nHemen zaude: Hasiera / Albisteak / Serafin Basauriren omenezko bazkarirako izen-ematea\nSerafin Basauriren omenezko bazkarirako izen-ematea\nEibarOrg 2008/12/15 09:59\nOrain dela egun batzuk iragarri genuen bezala, datorren larunbatean, hilak 20, omenaldia egingo dio Serafin Basauriri Eibarko herriak, bere bizi guztian zehar euskararen eta kulturaren alde egindako lana eskertzeko. Bazkari-omenaldian parte hartzeko izen-ematea datorren ostegunean amaituko da.\nSerafin Basaurik bere bizitzako urterik gehienak euskararen alde lanean igaro ditu. Hori dela eta, Eibarko euskaltzaleek eta hainbat elkartek omenaldi txiki bat egingo diote abenduaren 20an Arrate Hotelean. Eibartar guztiak daude gonbidatuta bazkari-omenaldira.\nIzena emateko azken egunak dira. Bazkarira etorri nahi duenak, 35 euro sartu behar ditu Kutxako kontu honetan (bere izena argi adieraziz): 2101 0035 16 0010181170.\nEguna: abenduaren 20an, 13.00etan.\nSerafin Basauri EibarOrg elkarte honetako kide ere bada eta Eibartarrak posta-zerrendako partaide bizia. Gure elkarteak ere bat egiten du omenaldiarekin eta deialdiarekin.\nBazkari egunean denok Untzagan bilduko gara, talde-argazki bat ateratzeko (gero oroigarri moduan erabiliko duguna). Untzagan elkartuko gara, beraz, eguerdiko 13.00 puntuan. Zeozer hartu eta handik Hotel Arratera joango gara bazkaltzera.\nInformazio gehiago eta Serafin Basauriren perfila Asier Sarasuaren blogean.\netiketak: eibartarrak, kultura


Esekitoki (arropa uztekoa) - Wikipedia, entziklopedia askea.\nEsekitoki (arropa uztekoa)\nEsektikoti bat kapela eta hainbat alkandorarekin\nEsekitokia alkandorak, berokiak, kapelak edo beste arropa batuk eskegitzeko erabiltzen den altzaria da. Esekitokiak bi motakoak izan daitezke: pareta batean eskegi eta lerro batean hainbat arropa eskegitzeko aukera ematen duena eta lurrean zutik martzen dena, hainbat adar dituen zuhaitz baten antzera.\nEsekitokiak altzari praktikoak dira bufandak, lehen azaldutako arropak eta poltsak bezalakoak eskegitzeko. Horrela kalera ateratzeko beharrezkoak diren hainbat arropa leku berean biltzen dira, eta etxean sartzerakoan laster ken daitezke. Horregatik normalki sarreraren ondoan jartzen den altzaria da.\nOrriaren azken aldaketa: 14 urtarrila 2020, 19:45.